2.9 การจัดการ

โครงสร้างองค์กร บริษัท แพรนด้า จิวเวลรี่ จำกัด (มหาชน)

( ณ วันที่ 31 ธันวาคม []2550)

 โครงสร้างการจัดการของบริษัทฯ

โครงสร้างการจัดการของบริษัทฯ ประกอบด้วย คณะกรรมการบริษัท และคณะกรรมการชุดย่อย
ได้แก่ คณะกรรมการบริหาร คณะกรรมการตรวจสอบ คณะกรรมการสรรหาและกำหนดค่าตอบแทน
และคณะกรรมการการเงินและบริหารความเสี่ยง
โดยคณะกรรมการแต่ละคณะมีหน้าที่และความรับผิดชอบ สรุปได้ดังนี้

คณะกรรมการบริษัท

คณะกรรมการบริษัท ณ วันที่ 31 ธันวาคม 2550 ประกอบด้วยผู้ที่มีความรู้ ความสามารถ
และประสบการณ์ที่เป็นประโยชน์ต่อบริษัททั้งหมด 9 ท่าน
ซึ่งองค์ประกอบสอดคล้องกับหลักการกำกับดูแลกิจการที่ดี โดยมีรายละเอียดดังนี้

กรรมการที่เป็นผู้บริหาร 5 ท่าน

กรรมการที่ไม่ได้เป็นผู้บริหาร 4 ท่าน ประกอบด้วยกรรมการที่เป็นอิสระ 3 ท่าน หรือไม่น้อยกว่า 1
ใน 3 หรือคิดเป็นร้อยละ 33.33 ของคณะกรรมการทั้งหมด ซึ่งกรรมการที่เป็นอิสระหมายถึง
กรรมการที่เป็นอิสระจากผู้ถือหุ้นรายใหญ่ ผู้บริหาร และผู้ที่เกี่ยวข้อง
สามารถทำหน้าที่คุ้มครองผลประโยชน์ของผู้ถือหุ้นทุกรายได้อย่างเท่าเทียมกัน

กรรมการผู้มีอำนาจลงนามและทำการแทนบริษัท ประกอบด้วย นางสุนันทา เตียสุวรรณ์ หรือ
นางประพีร์ สรไกรกิติกูล หรือนางพนิดา เตียสุวรรณ์ ลงลายมือชื่อร่วมกับ นายปราโมทย์
เตียสุวรรณ์ หรือ นางปราณี คุณประเสริฐ รวมเป็นสองคนพร้อมประทับตราสำคัญของบริษัท

รายนามคณะกรรมการบริษัทมีดังต่อไปนี้

  ------ --------------------- ---------------------------- ---------------
  ลำดับ   รายชื่อกรรมการ          ตำแหน่ง                       วันที่ดำรงตำแหน่ง ¹

  1      นายปรีดา เตียสุวรรณ์      ประธานกรรมการบริษัท            3 เมษายน 2550 ²

  2      นางประพีร์ สรไกรกิติกูล    กรรมการ                      3 เมษายน 2550 ²

  3      นางสุนันทา เตียสุวรรณ์     กรรมการ                      20 เมษายน 2549

  4      นางปราณี คุณประเสริฐ     กรรมการ                      25 มีนาคม 2548

  5      นายปราโมทย์ เตียสุวรรณ์   กรรมการ                      3 เมษายน 2550 ²

  6      นางพนิดา เตียสุวรรณ์      กรรมการ                      25 มีนาคม 2548

  7      เรือโทอนันต์ ปานะนนท์     กรรมการอิสระ                  3 เมษายน 2550 ²
         ร.น.                                               

  8      นายวีระชัย ตันติกุล        กรรมการอิสระ                  25 มีนาคม 2548

  9      นางสริตา บุนนาค         กรรมการอิสระ                  3 ตุลาคม 2549 ³

  -      Mr. Eugene S. Davis   กรรมการ                      20 เมษายน 2549
                                                            ⁴
  ------ --------------------- ---------------------------- ---------------

หมายเหตุ : 1. วันที่ดำรงตำแหน่ง
เป็นวันที่ดำรงตำแหน่งของกรรมการทั้งคณะตามวาระที่กำหนดตามข้อบังคับบริษัท ฯ

  2. ที่ประชุมสามัญผู้ถือหุ้นประจำปี 2549 เมื่อวันที่ 3 เมษายน 2550
  มีมติให้ดำรงตำแหน่งต่ออีกวาระหนึ่ง ได้แก่

นายปรีดา เตียสุวรรณ์ นางประพีร์ สรไกรกิติกูล นายปราโมทย์ เตียสุวรรณ์ และ เรือโทอนันต์
ปานะนนท์ ร.น.

3. ที่ประชุมคณะกรรมการแต่งตั้งกรรมการใหม่แทนกรรมการที่ลาออก ได้แก่ นางสริตา บุนนาค
ดำรงตำแหน่งแทน

ร.ท.โอฬาร ไกรฤกษ์ ในฐานะกรรมการบริษัท ซึ่งลาออกเมื่อวันที่ 6 กรกฎาคม 2549

4. Mr. Eugene S. Davis ได้ลาออกจาการเป็นกรรมการบริษัทฯ เมื่อวันที่ 13 สิงหาคม 2550

รายนามที่ปรึกษาของคณะกรรมการบริษัท ได้แก่ นางสาวพิทยา เตียสุวรรณ์

-   ขอบเขตอำนาจหน้าที่ของคณะกรรมการบริษัท

1.  กำหนดวิสัยทัศน์ พันธกิจ กลยุทธ์ และนโยบายของกลุ่มบริษัทฯ
    รวมทั้งดูแลการดำเนินงานของกลุ่มบริษัทให้เป็นไปตามกฎหมาย วัตถุประสงค์
    ข้อบังคับกลุ่มบริษัทฯ และมติที่ประชุมผู้ถือหุ้น

2.  มอบหมายให้กรรมการคนหนึ่งหรือหลายคนปฏิบัติการอย่างใดอย่างหนึ่งแทนคณะกรรมการ

3.  พิจารณากำหนดและแก้ไขเปลี่ยนแปลงกรรมการผู้มีอำนาจลงนามผูกพันบริษัท
    และกำหนดเงื่อนไข ตามความจำเป็นเพื่อรักษาประโยชน์ของบริษัท
    และไม่ขัดต่อกฎหมายที่เกี่ยวข้อง

4.  แต่งตั้งกรรมการบริหารหรือคณะอนุกรรมการเพื่อบริหารจัดการตามที่คณะกรรมการบริษัทมอบหมาย

5.  แต่งตั้งที่ปรึกษาบริษัท

6.  ให้ความเห็นชอบในการแต่งตั้งผู้บริหารระดับสูง

7.  การพิจารณาและติดตามงาน ดังต่อไปนี้

    1.  ติดตามความคืบหน้าของการดำเนินการด้านกลยุทธ์ของกลุ่มบริษัท
        ครอบคลุมถึงแผนงานด้านต่างๆ
        ซึ่งอาจส่งผลกระทบที่สำคัญต่อความสำเร็จในกลยุทธ์ของกลุ่มบริษัทหรือก่อให้เกิดการเปลี่ยนแปลงที่สำคัญทางกลยุทธ์ของกลุ่มบริษัท

    2.  ติดตามผลการดำเนินงานเปรียบเทียบกับเป้าหมาย และประมาณการอย่างน้อยไตรมาสละ
        1 ครั้ง
        ในกรณีที่ผลการดำเนินงานไม่เป็นไปตามเป้าหมายที่กำหนดจะต้องมีการหารือเพื่อหาข้อแก้ไข
        เป้าหมายดังกล่าวควรคลอบคลุมหลายๆ ด้าน ทั้งเป้าหมายในระยะสั้นและระยะยาว
        รวมถึงดัชนีวัดประสิทธิภาพของผลปฏิบัติและการเปรียบเทียบกับคู่แข่งอื่นๆ

8. การบริหารทรัพยากรบุคคล ดังต่อไปนี้

1.  พิจารณาร่วมกับฝ่ายจัดการ และให้ความเห็นชอบกับวิสัยทัศน์
    และกลยุทธ์ทางด้านทรัพยากรบุคคลและแผนพัฒนาบุคคลากร

2.  พิจารณาร่วมกับฝ่ายจัดการ และให้ความเห็นชอบ กับกลยุทธ์ด้านค่าตอบแทนของกลุ่มบริษัท
    พิจารณาและอนุมัติแผนค่าตอบแทนต่างๆ
    ที่อิงกับผลการปฏิบัติงานเพื่อก่อให้เกิดแรงจูงใจในการว่าจ้างและรักษาบุคลากรที่มีศักยภาพสูง

3.  ดูแลให้มีหลักเกณฑ์ วิธีการ และกระบวนการ ที่ชัดเจนโปร่งใส เหมาะสม
    และเป็นประโยชน์ต่อองค์กรในการสรรหา ถอดถอน หรือเลิกจ้าง กรรมการ
    กรรมการบริหารและผู้บริหารระดับสูง เพื่อให้บริษัทมีคณะผู้บริหารที่มีคุณสมบัติ ความรู้
    ความสามารถที่เหมาะสม และมีประสบการณ์ในการดำเนินกิจการของกลุ่มบริษัทฯ
    ให้มีประสิทธิภาพและประสบความสำเร็จ

4.  ดูแลให้กลุ่มบริษัทมีกระบวนการที่มีประสิทธิผล ในการประเมินผลงานของผู้บริหารระดับสูง
    โดยเปรียบเทียบกับเป้าหมายประจำไตรมาสและประจำปีที่ร่วมกันกำหนดไว้

9.  การดูแลความครบถ้วนสมบูรณ์ ดังต่อไปนี้

    1.  ทบทวนและให้ความเห็นชอบวิสัยทัศน์ พันธกิจ กลยุทธ์ นโยบาย เป้าหมาย แผนธุรกิจ
        และงบประมาณ ดูแลให้มีการสื่อสารให้กับผู้ปฏิบัติงานทุกระดับของบริษัท

    2.  รายงานความรับผิดชอบทางการเงินประจำปี
        เพื่อสร้างความมั่นใจว่าผู้ถือหุ้นได้รับรายงานทางการเงินที่ถูกต้อง

    3.  ติดตามการดำเนินกิจการของกลุ่มบริษัทตลอดเวลา
        เพื่อให้มั่นใจว่ากรรมการบริหารและฝ่ายจัดการดำเนินกิจการตามกฏหมายและนโยบายที่วางไว้

    4.  ดูแลกระบวนการการตรวจสอบภายในในบทบาททางด้านการควบคุมที่สำคัญ

    5.  ดูแลให้มีการบริหารความเสี่ยงที่สำคัญ

    6.  ดูแลให้มีกระบวนการจัดการที่ชัดเจน
        และโปร่งใสเกี่ยวกับการทำรายการระหว่างกิจการที่เกี่ยวข้อง
        รวมทั้งดูแลให้มีการรายงานต่อคณะกรรมการอย่างสม่ำเสมอ

    7.  ดูแลให้มีระบบควบคุมที่มีประสิทธิผล ให้ข้อมูล ถูกต้อง ครบถ้วน และเชื่อถือได้
        การปฏิบัติที่สอดคล้องกับนโยบายกฎระเบียบ รวมทั้งกฏหมายและข้อบังคับต่างๆ เกี่ยวข้อง
        การดูแลทรัพย์สิน การใช้ทรัพยากรอย่างมีประสิทธิภาพและเกิดประโยชน์สูงสุด

    8.  จัดให้มีการถ่วงดุลอำนาจของฝ่ายจัดการ และ/หรือ
        ผู้ถือหุ้นรายใหญ่ให้อยู่ในระดับที่เหมาะสม
        โดยให้ความสำคัญต่อสัดส่วนหรือจำนวนของกรรมการอิสระในคณะกรรมการ

    9.  ดูแลให้มีกระบวนการในการจัดส่งข้อมูลเพื่อให้คณะกรรมการได้รับข้อมูลจากฝ่ายจัดการอย่างเพียงพอที่จะทำให้สามารถปฏิบัติตามอำนาจหน้าที่และความรับผิดชอบได้อย่างสมบูรณ์

    10. ดูแลให้มีเอกสารประกอบการประชุมครบถ้วน และมีการส่งล่วงหน้าก่อนวันประชุม
        ดูแลการจัดทำรายงานการประชุมให้มีรายละเอียดครบถ้วน
        และมีระบบการจัดเก็บและควบคุมมิให้มีการแก้ไขรายงานการประชุมภายหลังรับรองรายงานการประชุมไปแล้ว

    11. ติดตามปัญหาและสถานการณ์ความขัดแย้งทางผลประโยชน์ที่อาจเกิดขึ้น

    12. ดูแลให้บริษัทมีระบบที่เหมาะสมในการสื่อสารอย่างมีประสิทธิผลกับผู้มีส่วนได้เสียของบริษัทและสาธารณชน
        และติดตามการปฏิบัติตามระบบนั้น

    13. ปกป้องและสร้างชื่อเสียงของบริษัท

10. การจัดตั้งและกำหนดบทบาทหน้าที่ของคณะกรรมการชุดย่อย ดังต่อไปนี้

1.  จัดตั้งคณะกรรมการชุดย่อยต่าง ๆ ตามความเหมาะสมและความจำเป็น
    เพื่อสนับสนุนการบริหารงาน ของคณะกรรมการบริษัท ได้แก่ คณะกรรมการบริหาร
    คณะกรรมการตรวจสอบ คณะกรรมการสรรหาและกำหนดค่าตอบแทน
    คณะกรรมการการเงินและบริหารความเสี่ยง

2.  พิจารณาอนุมัติบทบาทหน้าที่คณะกรรมการชุดย่อยต่าง ๆ ตลอดจนเปลี่ยนแปลงองค์ประกอบ
    รวมทั้งเปลี่ยนแปลงที่มีนัยสำคัญต่อการปฏิบัติงานของคณะกรรมการชุดย่อยที่ได้แต่งตั้งขึ้น

11. การประเมินผลการปฏิบัติงานของคณะกรรมการ ดังต่อไปนี้

    1.  กำหนดหลักเกณฑ์และวิธีการ
        ในการประเมินผลการปฏิบัติงานของคณะกรรมการและประเมินประสิทธิผลอย่างสม่ำเสมอ

    2.  คณะกรรมการต้องประเมินผลการปฏิบัติงาน ของตนเป็นประจำทุกปี
        รวมทั้งแถลงผลการปฏิบัติงานการกำกับดูแลกิจการของบริษัทในรายงานประจำปี

12. ให้ประธานกรรมการบริษัทดำเนินการให้เป็นไปตามอำนาจหน้าที่และความรับผิดชอบที่กล่าวข้างต้นอย่างมีประสิทธิภาพและประสิทธิผล

วาระการดำรงตำแหน่ง และการเลือกตั้งกรรมการ

1.  การประชุมผู้ถือหุ้นสามัญประจำปีทุกครั้งให้กรรมการออกจากตำแหน่ง 1 ใน 3 เป็นอัตรา
    ถ้าจำนวนกรรมการที่จะแบ่งออก ให้ตรงเป็น 3 ส่วนไม่ได้
    ก็ให้ออกโดยจำนวนที่ใกล้ที่สุดกับส่วน 1 ใน 3 กรรมการที่จะต้องออกจากตำแหน่งในปีแรก
    และปีที่ 2 ภายหลังจดทะเบียนบริษัทนั้น ให้ใช้วิธีจับฉลากกันว่าผู้ใดจะออก ส่วนปีหลัง ๆ
    ต่อไปให้กรรมการคนที่อยู่ในตำแหน่งนานที่สุดนั้น
    เป็นผู้ออกจากตำแหน่งกรรมการที่ออกตามวาระนั้นอาจถูกเลือกเข้ามาดำรงตำแหน่งใหม่ก็ได้

2.  นอกจากการพ้นตำแหน่งตามวาระแล้ว กรรมการพ้นจากตำแหน่งเมื่อ

(1) ตาย

(2) ลาออก

(3) ขาดคุณสมบัติหรือมีลักษณะต้องห้ามตามกฎหมายว่าบริษัทมหาชนจำกัด

(4) ที่ประชุมผู้ถือหุ้นลงมติให้ออกด้วยคะแนนเสียงไม่น้อยกว่า 3 ใน 4
    ของจำนวนผู้ถือหุ้นซึ่งมาประชุมและมีสิทธิออกเสียง
    และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

(5) ศาลมีคำสั่งให้ออก

3.  กรรมการคนใดจะลาออกจากตำแหน่งให้ยื่นใบลาออกต่อบริษัท
    การลาออกให้มีผลตั้งแต่วันที่ใบลาออกไปถึงบริษัทกรรมการซึ่งลาออกตามวรรคหนึ่ง
    จะแจ้งการลาออกของตนให้นายทะเบียนบริษัทมหาชนทราบด้วยก็ได้

4.  ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระให้กรรมการเลือกบุคคลใดบุคคลหนึ่งซึ่งมีคุณสมบัติตามกฎหมายว่าด้วยบริษัทมหาชนจำกัดกำหนดเข้าเป็นกรรมการแทนในการประชุมคณะกรรมการในคราวถัดไป
    เว้นแต่วาระของกรรมการจะเหลือน้อยกว่า 2 เดือน
    บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน

5.  ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้ด้วยคะแนนเสียงไม่น้อยกว่า
    3 ใน 4 ของจำนวนผู้ถือหุ้นซึ่งมาประชุม
    และมีสิทธิออกเสียงและมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุม
    และมีสิทธิออกเสียงในการประชุมนั้น

  รายงานการถือครองหลักทรัพย์ของกรรมการบริษัท ในปี 2549 และ 2550 มีดังนี้

  ------ ------------------ ------------ ------------- ------------- -------------
  ลำดับ                                   จำนวนหุ้น (หุ้น)                จำนวนหุ้น

         รายชื่อกรรมการบริษัท                                            เพิ่ม (ลด)

                                         28 ธ.ค. 2550  29 ธ.ค. 2549  ระหว่างปี (หุ้น)

  1      นายปรีดา            เตียสุวรรณ์     26,102,320    16,862,320    9,240,000

  2      นางประพีร์           สรไกรกิติกูล    14,015,560    8,832,780     5,182,780

  3      นางพนิดา            เตียสุวรรณ์     15,956,460    13,691,780    2,264,680

  4      นายปราโมทย์         เตียสุวรรณ์     13,400,560    11,900,560    1,500,000

  5      นางปราณี            คุณประเสริฐ    14,736,560    14,133,360    603,200

  6      เรือโทอนันต์          ปานะนนท์      231,000       201,000       30,000

  7      นางสุนันทา           เตียสุวรรณ์     5,820,500     7,810,500     (1,990,000)
  ------ ------------------ ------------ ------------- ------------- -------------

หมายเหตุ : 1) กรณีเพิ่มขึ้น จากการซื้อหลักทรัพย์ และ
การใช้สิทธิแปลงสภาพใบสำคัญแสดงสิทธิเป็นหุ้นสามัญ

2) กรณี (ลดลง) จากการจำหน่ายหลักทรัพย์

คณะกรรมการบริหาร

คณะกรรมการบริหาร 8 ท่าน ประกอบด้วยคณะกรรมการบริษัทจำนวน 6 ท่าน ส่วนอีก 2
ท่านคัดสรรจากบุคคลซึ่งมีความรู้ความชำนาญเฉพาะทางในธุรกิจ มีรายนามคณะกรรมการบริหาร
ดังต่อไปนี้

1.  นายปรีดา เตียสุวรรณ์ รักษาการประธานกรรมการบริหาร

2.  นางประพีร์ สรไกรกิติกูล กรรมการผู้จัดการใหญ่

3.  นางสุนันทา เตียสุวรรณ์ ประธานบริหารการเงินกลุ่มบริษัท

4.  นายปราโมทย์ เตียสุวรรณ์ รองกรรมการผู้จัดการใหญ่อาวุโส

5.  นางปราณี คุณประเสริฐ รองกรรมการผู้จัดการใหญ่อาวุโส

6.  นางพนิดา เตียสุวรรณ์ รองกรรมการผู้จัดการใหญ่ - บริหารการผลิต

7.  นางสาวพิทยา เตียสุวรรณ์ รองกรรมการผู้จัดการใหญ่ - บริหารอัญมณี

8.  นายเดชา นันทนเจริญกุล รองกรรมการผู้จัดการใหญ่ - การตลาดและการขาย

-   ขอบเขตอำนาจหน้าที่ของคณะกรรมการบริหาร

1.  พิจารณาและกำหนดเป้าหมาย และแผนธุรกิจของบริษัท กำกับดูแลการดำเนินงานของบริษัทฯ
    ให้เป็นไปตามวิสัยทัศน์ พันธกิจ กลยุทธ์ และนโยบายของคณะกรรมการบริษัท กฎหมาย
    เงื่อนไข กฎระเบียบและข้อบังคับของบริษัทฯ

2.  กำหนดแนวทางการดำเนินกิจการ การพัฒนา และการขยายธุรกิจให้เป็นไปตามแนววิสัยทัศน์
    พันธกิจ กลยุทธ์ นโยบายและมติคณะกรรมการบริษัท

3.  แต่งตั้งผู้บริหารบริษัทฯ เพื่อปฏิบัติหน้าที่ทุกตำแหน่งเว้นแต่การแต่งตั้งผู้บริหารระดับสูง
    ต้องได้รับความเห็นชอบจากคณะกรรมการบริษัท รวมทั้งสามารถมอบอำนาจให้บุคคลใด ๆ
    ไปดำเนินการแทนในเรื่องใด ๆ
    ที่อยู่ในหน้าที่และรับผิดชอบตามที่คณะกรรมการบริหารเห็นสมควร

4.  กำหนดระเบียบปฏิบัติงานของพนักงานบริษัท โดยไม่ขัดหรือแย้งต่อข้อบังคับ
    และกฎหมายที่เกี่ยวข้อง

5.  พิจารณาให้ความเห็นชอบโครงสร้างตำแหน่งและโครงสร้างเงินเดือนและผลประโยชน์ตอบแทนอื่น
    ๆ ของพนักงาน ตลอดจนให้ความเห็นชอบโครงสร้างการบริหารตั้งแต่ระดับฝ่ายลงไป

6.  พิจารณากลั่นกรองผลการปฏิบัติงานและการบริหารงบประมาณและสินทรัพย์ประจำไตรมาส /
    ประจำปี ก่อนนำเสนอคณะกรรมการบริษัทเพื่อพิจารณา

7.  พิจารณาอนุมัติแผนงบประมาณประจำปี
    และกำกับดูแลและติดตามประเมินผลการดำเนินงานให้เป็นไปตามนโยบาย เป้าหมาย
    และแผนงบประมาณที่ได้รับอนุมัติ และพิจารณาอนุมัติเงินโบนัสและรางวัลพนักงาน
    และผลประโยชน์อย่างอื่นเพื่อสร้างขวัญกำลังใจพนักงาน

8.  ดูแลให้บริษัทฯ มีระบบการควบคุมภายในที่เหมาะสมรัดกุม
    โดยประสานงานกับคณะกรรมการตรวจสอบ

9.  ให้ประธานกรรมการบริหารดำเนินการให้เป็นไปตามหน้าที่และความรับผิดชอบที่กล่าวมาข้างต้น
    อย่างมีประสิทธิภาพ

  และประสิทธิผล

คณะกรรมการตรวจสอบ

คณะกรรมการบริษัทตระหนักถึงความสำคัญของระบบการกำกับดูแลกิจการที่ดี
จึงได้พิจารณาอนุมัติจัดตั้งคณะกรรมการตรวจสอบเมื่อวันที่ 29 มกราคม 2542
เพื่อเป็นเครื่องมือสำคัญของคณะกรรมการบริษัทในการกำกับดูแล
และการบริหารงานให้มีมาตรฐานที่ถูกต้อง โปร่งใส
มีการควบคุมภายในที่ดีและมีระบบการรายงานที่น่าเชื่อถือเป็นประโยชน์ต่อผู้ลงทุนและทุกฝ่ายที่เกี่ยวข้อง
โดยได้ปฏิบัติตามหลักเกณฑ์และมีคุณสมบัติตามที่ตลาดหลักทรัพย์แห่งประเทศไทยกำหนด
ซึ่งคณะกรรมการตรวจสอบมีความเป็นอิสระในการทำงานอย่างเต็มที่
และรายงานโดยตรงต่อคณะกรรมการบริษัท
สำหรับขอบเขตอำนาจหน้าที่และความรับผิดชอบได้กำหนดให้เป็นไปมาตรฐานที่ตลาดหลักทรัพย์แห่งประเทศไทยกำหนดและได้ตราเป็นกฎบัตรไว้ย่างชัดเจน
โดยมีผู้ตรวจสอบภายในเป็นผู้ตรวจสอบถึงความเพียงพอของระบบการตรวจสอบและการควบคุมภายในของบริษัทฯ
และรายงานผลการตรวจสอบโดยตรงต่อคณะกรรมการตรวจสอบ

ปัจจุบันประกอบด้วยกรรมการตรวจสอบจำนวน 3 ท่าน ทุกท่านเป็นกรรมการที่เป็นอิสระ
และกรรมการอย่างน้อย 1 ท่าน มีความรู้ ความเข้าใจ หรือมีประสบการณ์ด้านบัญชีหรือการเงิน
มีวาระการดำรงตำแหน่งคราวละ 1 ปี ปัจจุบันมีรายนามคณะกรรมการตรวจสอบ ดังต่อไปนี้

1.  เรือโทอนันต์ ปานะนนท์ ร.น. กรรมการ ที่เป็นกรรมการอิสระ

2.  นายวีระชัย ตันติกุล กรรมการ ที่เป็นกรรมการอิสระ

3.  นางสริตา บุนนาค กรรมการ ที่เป็นกรรมการอิสระ และมีความรู้ด้านบัญชีการเงิน

-   ขอบเขตอำนาจหน้าที่ของคณะกรรมการตรวจสอบ

1.  สอบทานให้บริษัทฯ มีรายงานทางการเงินอย่างถูกต้องและเพียงพอ
    โดยสอบทานรายงานของผู้สอบบัญชีและ

  งบการเงินก่อนเสนอที่ประชุมผู้ถือหุ้น

2.  สอบทานให้บริษัทฯ
    มีระบบการควบคุมภายในและการตรวจสอบภายในที่มีประสิทธิภาพและประสิทธิผล

3.  สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์

  และหรือกฎหมายที่เกี่ยวข้องกับธุรกิจของบริษัทฯ

4.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีของบริษัทฯ

5.  พิจารณาการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกันระหว่างบริษัทฯ
    กับบริษัทในเครือ หรือ

  ระหว่างบริษัทฯ กับกรรมการ และในกรณีกำหนดค่าตอบแทนที่อาจมีความขัดแย้งทางผลประโยชน์
  และหรืออาจ

  ก่อให้เกิดความเสียหายต่อบริษัทฯ

6.  จัดทำรายงานการกำกับดูแลกิจการของคณะกรรมการตรวจสอบและเปิดเผยไว้ในรายงานประจำปีของบริษัทฯ

  รายงานดังกล่าวต้องลงนามโดยประธานกรรมการตรวจสอบ

คณะกรรมการสรรหาและกำหนดค่าตอบแทน

คณะกรรมการบริษัทฯ ได้อนุมัติแต่งตั้งคณะกรรมการสรรหาและกำหนดค่าตอบแทน เมื่อวันที่ 12
พฤษภาคม 2547 ประกอบด้วยกรรมการ 6 ท่าน โดย 1 ท่านเป็นกรรมการอิสระ
และดำรงตำแหน่งเป็นประธาน มีรายนามคณะกรรมการสรรหาและกำหนดค่าตอบแทน ดังต่อไปนี้

1.  เรือโทอนันต์ ปานะนนท์ ประธาน

2.  นางประพีร์ สรไกรกิติกูล กรรมการ

3.  นางสุนันทา เตียสุวรรณ์ กรรมการ

4.  นายปราโมทย์ เตียสุวรรณ์ กรรมการ

5.  นางปราณี คุณประเสริฐ กรรมการ

6.  นางพนิดา เตียสุวรรณ์ กรรมการ

รายชื่อที่ปรึกษาของคณะกรรมการสรรหาและกำหนดค่าตอบแทน ประกอบด้วย

1.  นายปรีดา เตียสุวรรณ์ ที่ปรึกษา

2.  นางสาวพิทยา เตียสุวรรณ์ ที่ปรึกษา

-   ขอบเขตอำนาจหน้าที่ของคณะกรรมการสรรหาและกำหนดค่าตอบแทน

1.  เสนอหลักเกณฑ์และแนวทางในการคัดเลือกกรรมการบริษัท กรรมการบริหาร
    กรรมการการเงินและบริหารความเสี่ยง กรรมการอิสระของบริษัท และผู้บริหารระดับสูง
    รวมทั้งเสนอหลักเกณฑ์และแนวทางกำหนดค่าตอบแทน

2.  ดำเนินการสรรหา คัดเลือก
    และเสนอผู้ที่มีคุณภาพและคุณสมบัติเหมาะสมให้ดำรงตำแหน่งผู้บริหารระดับสูงต่อคณะกรรมการบริษัทเพื่อพิจารณาแต่งตั้งและกำหนดค่าตอบแทน

3.  เสนอหลักเกณฑ์ วิธีการ
    และขั้นตอนการดำเนินการประเมินผลงานผู้บริหารระดับสูงต่อคณะกรรมการบริษัท

4.  ดำเนินการประเมินผลงานของกรรมการบริษัท กรรมการบริหาร
    กรรมการการเงินและบริหารความเสี่ยง
    และผู้บริหารระดับสูงตามที่ได้รับมอบหมายจากคณะกรรมการบริษัท

5.  พิจารณาการปรับปรุงนโยบายและระเบียบการบริหารค่าตอบแทนของบริษัทให้สอดคล้องกับสภาวะของตลาดแรงงานในขณะนั้น

6.  ให้ประธานกรรมการสรรหาและกำหนดค่าตอบแทนดำเนินการให้เป็นไปตามอำนาจหน้าที่และความรับผิดชอบที่กล่าวข้างต้น
    อย่างมีประสิทธิภาพและประสิทธิผล

เงื่อนไขการสรรหาและแต่งตั้งกรรมการบริษัทตามที่กำหนดไว้ในข้อบังคับของบริษัทฯ
สามารถสรุปสาระสำคัญได้ดังนี้

1.  กรรมการของบริษัทไม่จำเป็นต้องเป็นผู้ถือหุ้นของบริษัท

2.  คณะกรรมการของบริษัทประกอบด้วยกรรมการจำนวนไม่น้อยกว่า 5 คน แต่ไม่มากกว่า 20 คน
    และกรรมการไม่น้อยกว่ากึ่งหนึ่งของจำนวนกรรมการทั้งหมดนั้นต้องมีถิ่นที่อยู่ในราชอาณาจักร
    และกรรมการของบริษัทจะต้องเป็นผู้มีคุณสมบัติตามที่กฎหมายกำหนด

3.  ให้ที่ประชุมผู้ถือหุ้นเลือกตั้งกรรมการตามหลักเกณฑ์ และวิธีการดังต่อไปนี้

    1.  ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ตนถือ

    2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม (3.1)
        เลือกตั้งบุคคลคนเดียวหรือหลายคนเป็นกรรมการก็ได้
        แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

    3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับเลือกตั้งเป็นกรรมการเท่าจำนวนกรรมการที่จะพึงมี
        หรือจะพึงเลือกตั้งในครั้งนั้น
        ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
        หรือจะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

4.  การประชุมผู้ถือหุ้นสามัญประจำปีทุกครั้ง ให้กรรมการออกจากตำแหน่ง 1 ใน 3 เป็นอัตรา
    ถ้าจำนวนกรรมการที่แบ่งออกให้ตรงเป็น 3 ส่วนไม่ได้ก็ให้ออกโดยจำนวนที่ใกล้ที่สุดกับส่วน 1
    ใน 3 โดยกรรมการซึ่งพ้นจากตำแหน่ง อาจได้รับเลือกให้กลับเข้ามาดำรงตำแหน่งใหม่ก็ได้

นอกเหนือจากเงื่อนไขการสรรหาและแต่งตั้งกรรมการบริษัทแล้ว
บริษัทได้ตระหนักความสำคัญของระบบการตรวจสอบและถ่วงดุล
จึงได้มีการกำหนดองค์ประกอบของคณะกรรมการให้ประกอบด้วยกรรมการอิสระจำนวน 3
ท่านนับเป็น 1 ใน 3 ของกรรมการบริษัททั้งหมด โดยมีหลักเกณฑ์ในการคัดเลือก “กรรมการอิสระ”
ดังนี้

1.  ไม่เป็นลูกจ้าง พนักงาน  ที่ปรึกษา หรือผู้มีอำนาจควบคุม ของบริษัทฯ บริษัทย่อย บริษัทร่วม
    หรือ บุคคลที่อาจมีความถือหุ้น ไม่เกิน 1% ของจำนวนหุ้นที่มีสิทธิออกเสียง ในบริษัทฯ
    บริษัทย่อย บริษัทร่วม หรือ บุคคลที่อาจมีความขัดแย้ง  ทั้งนี้ บุคคลที่อาจมีความขัดแย้ง
    หมายถึง บุคคลดังต่อไปนี้

    1.  ผู้บริหารบริษัทฯ

    2.  ผู้ถือหุ้นรายใหญ่ของบริษัทฯ

    3.  ผู้มีอำนาจควบคุมของบริษัทฯ

    4.  บุคคลที่มีความสัมพันธ์ทางสายโลหิต ทางการสมรส หรือโดยการจดทะเบียน
        ตามกฎหมายกับบุคคลตาม(ก) (ข) หรือ (ค) ซึ่งได้แก่ บิดา มาดา คู่สมรส บุตร
        หรือญาติสนิทอื่น

    5.  นิติบุคคลใด ๆ ที่บุคคลตาม (ก) (ข) หรือ (ค) ถือหุ้น
        หรือมีอำนาจควบคุมหรือมีส่วนได้เสียอื่นใด ไม่ว่าโดยตรง หรือทางอ้อมอย่างมีนัยสำคัญ

2.  ไม่เป็นลูกจ้าง พนักงาน  ที่ปรึกษา หรือผู้มีอำนาจควบคุม ของบริษัทฯ บริษัทย่อย บริษัทร่วม
    หรือ บุคคลที่อาจมีความขัดแย้ง

3.  ไม่มีความสัมพันธ์ทางสายโลหิต ทางการสมรส หรือ
    โดยการจดทะเบียนตามกฎหมายกับบุคคลที่อาจมีความขัดแย้ง ไม่มีความสัมพันธ์ทางธุรกิจกับ
    บริษัทฯ บริษัทย่อย บริษัทร่วม หรือ บุคคลที่อาจมีความขัดแย้ง
    ในลักษณะที่อาจเป็นการขัดขวางการใช้วิจารณญาณอย่างอิสระ

4.  ไม่มีลักษณะอื่นใดที่ทำให้
    ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

คณะกรรมการการเงินและบริหารความเสี่ยง

คณะกรรมการบริษัท ได้อนุมัติแต่งตั้งคณะกรรมการการเงินและบริหารความเสี่ยง เมื่อวันที่ 12
พฤษภาคม 2547 ประกอบด้วยกรรมการ 6 ท่าน ประกอบด้วย คณะกรรมการบริษัทจำนวน 5 ท่าน
ส่วนอีก 1 ท่านคัดสรรจากบุคคลซึ่งมีความรู้ ความเชี่ยวชาญ เฉพาะทางในธุรกิจ
มีรายนามคณะกรรมการเงินและบริหารความเสี่ยง ดังต่อไปนี้

1.  นางสุนันทา เตียสุวรรณ์ ประธาน

2.  นางประพีร์ สรไกรกิติกูล กรรมการ

3.  นายปราโมทย์ เตียสุวรรณ์ กรรมการ

4.  นางปราณี คุณประเสริฐ กรรมการ

5.  นางพนิดา เตียสุวรรณ์ กรรมการ

6.  นางสาวพิทยา เตียสุวรรณ์ กรรมการ

รายนามที่ปรึกษาของคณะกรรมการการเงินและบริหารความเสี่ยง ประกอบด้วย

1.  นายปรีดา เตียสุวรรณ์ ที่ปรึกษา

2.  Mr. Len Biggs ที่ปรึกษา

ขอบเขตอำนาจหน้าที่ของคณะกรรมการการเงินและบริหารความเสี่ยง

1.  ดำเนินการจัดหาทุนตามมติที่ประชุมคณะกรรมการบริษัท
    เพื่อใช้ในการดำเนินกิจการของกลุ่มบริษัท

2.  วิเคราะห์โครงการลงทุน ความเสี่ยง และผลประโยชน์ที่คาดว่าจะได้รับของกลุ่มบริษัท
    เพื่อเสนอคณะกรรมการบริษัทพิจารณาอนุมัติ

3.  ควบคุมดูแลและวิเคราะห์ผลการดำเนินงานของบริษัทในเครือและโครงการลงทุน
    เพื่อเสนอคณะกรรมการบริษัทพิจารณาปรับปรุงแก้ไข

4.  มีหน้าที่และความรับผิดชอบการปฏิบัติตามกฎหมาย
    ระเบียบข้อบังคับและนโยบายของตลาดหลักทรัพย์แห่งประเทศไทย

5.  ให้ประธานกรรมการการเงินและบริหารความเสี่ยงดำเนินการให้เป็นไปตามอำนาจหน้าที่และความรับผิดชอบที่กล่าวข้างต้นอย่างมีประสิทธิภาพและประสิทธิผล

ผู้บริหาร

ณ วันที่ 31 ธันวาคม 2550 บริษัทฯ มีผู้บริหาร¹
ตามนิยามของคณะกรรมการกำกับหลักทรัพย์และตลาดหลักทรัพย์ (ก.ล.ต.) ดังต่อไปนี้

1.  นางประพีร์ สรไกรกิติกูล กรรมการผู้จัดการใหญ่

2.  นางปราณี คุณประเสริฐ รองกรรมการผู้จัดการใหญ่อาวุโส

3.  นายปราโมทย์ เตียสุวรรณ์ รองกรรมการผู้จัดการใหญ่อาวุโส

4.  นางพนิดา เตียสุวรรณ์ รองกรรมการผู้จัดการใหญ่ - บริหารการผลิต

5.  นางสาวพิทยา เตียสุวรรณ์ รองกรรมการผู้จัดการใหญ่ - บริหารอัญมณี

6.  นายเดชา นันทนเจริญกุล รองกรรมการผู้จัดการใหญ่ – การตลาดและการขาย

7.  นายธเนศ ปัญจกริช ผู้จัดการฝ่ายบัญชีและการเงิน

หมายเหตุ ¹ “ผู้บริหาร” หมายความว่า กรรมการ ผู้จัดการ
หรือผู้ดำรงตำแหน่งระดับบริหารสี่รายแรกนับต่อจากผู้จัดการลงมา (ผู้ดำรงตำแหน่งสูงสุดของบริษัท)
ผู้ซึ่งดำรงตำแหน่งเทียบเท่ากับผู้ดำรงตำแหน่งระดับบริหารรายที่สี่ทุกรายและให้หมายความรวมถึงผู้ดำรงตำแหน่งระดับบริหารในสายบัญชีหรือการเงินที่เป็นระดับผู้จัดการฝ่ายขึ้นไปหรือเทียบเท่า

เลขานุการบริษัท : นางสุนันทา เตียสุวรรณ์

เลขานุการบริษัท คือ ผู้ที่คณะกรรมการบริษัท
แต่งตั้งเพื่อทำหน้าที่เกี่ยวกับดูแลการประชุมของคณะกรรมการบริษัท
การประชุมผู้ถือหุ้นและกิจกรรมต่าง ๆ ของคณะกรรมการบริษัท
เพื่อช่วยให้คณะกรรมการบริษัทและบริษัทฯ ปฏิบัติตามกฎหมาย และระเบียบที่เกี่ยวข้อง
รวมทั้งสนับสนุนให้การกำกับดูแลกิจการเป็นไปตามมาตรฐานกำกับดูแลกิจการที่ดี

1. องค์ประกอบและคุณสมบัติ

1.  ต้องมีความรู้ขั้นพื้นฐานในหลักการของกฎหมายและกฎระเบียบของหน่วยงานกำกับดูแลที่เกี่ยวกับกฎหมายว่าด้วยบริษัทมหาชนจำกัด
    กฎหมายว่าด้วยหลักทรัพย์และตลาดหลักทรัพย์

2.  ต้องมีความรู้ ความเข้าใจในหลักการกำกับดูแลกิจการที่ดี
    และข้อพึงปฎิบัติที่ดีในเรื่องการกำกับดูแลกิจการ

3.  มีความรู้ในธุรกิจของบริษัทฯ และความสามารถในการสื่อสารที่ดี

2. หน้าที่และความรับผิดชอบของเลขานุการบริษัท

1.  ให้คำแนะนำเบื้องต้นแก่กรรมการเกี่ยวกับข้อกฎหมาย ระเบียบ และข้อบังคับต่าง ๆ
    ของบริษัทและติดตามให้มีการปฏิบัติตามอย่างถูกต้องและสม่ำเสมอ
    รวมถึงรายงานการเปลี่ยนแปลงที่มีนัยสำคัญแก่กรรมการ

2.  แจ้งมติและนโยบายของคณะกรรมการและผู้ถือหุ้นให้ผู้บริหารที่เกี่ยวข้องและติดตามการปฏิบัติตามมติและนโยบาย

3.  จัดการประชุมผู้ถือหุ้น และประชุมกรรมการให้เป็นไปตามกฎหมาย
    ข้อบังคับของบริษัทและข้อพึงปฏิบัติต่างๆ

4.  บันทึกรายงานการประชุมผู้ถือหุ้น และการประชุมคณะกรรมการบริษัท
    รวมทั้งติดตามให้มีการปฏิบัติตามมติที่ประชุมผู้ถือหุ้น และที่ประชุมคณะกรรมการบริษัท

5.  ดูแลให้มีการเปิดเผยข้อมูลและรายงานสารสนเทศในส่วนที่รับผิดชอบต่อหน่วยงานกำกับเป็นไปตามกฎหมาย
    ระเบียบและนโยบายการเปิดเผยข้อมูลข่าวสารของบริษัท

6.  ติดต่อสื่อสารกับผู้ถือหุ้น และดูแลผู้ถือหุ้นอย่างเหมาะสมให้ได้รับทราบสิทธิต่าง ๆ
    ของผู้ถือหุ้นและข่าวสารของบริษัท

7.  จัดเก็บรักษาเอกสารสำคัญ เช่น ทะเบียนกรรมการ หนังสือนัดประชุม
    รายงานประชุมคณะกรรมการ และรายงานประจำปีของบริษัทฯ รวมถึงหนังสือนัดประชุมผู้ถือหุ้น
    และรายงานประชุมผู้ถือหุ้น

8.  ดูแลให้หน่วยงานเลขานุการบริษัทเป็นศูนย์กลางของข้อมูลองค์กร (Corporate Records)
    อาทิ หนังสือจดทะเบียนนิติบุคคล บริคนห์สนธิ ข้อบังคับ ทะเบียนผู้ถือหุ้น
    และใบอนุญาตประกอบธุรกิจต่าง ๆ

9.  ดูแลกิจกรรมของคณะกรรมการบริษัทฯ

 ค่าตอบแทนกรรมการบริษัทและผู้บริหารของบริษัท

 ค่าตอบแทนที่เป็นตัวเงิน สำหรับรอบระยะเวลา ตั้งแต่วันที่ 1 มกราคม 2550 – วันที่ 31
ธันวาคม 2550

 ค่าตอบแทนเฉพาะค่าตอบแทนในฐานะกรรมการบริษัท

(หน่วย : ล้านบาท)

+------+------------+-----------+----------+-----------+------------+
| ล    | รายชื่อ      |           | เงินเดือน  | เงินปร     | ร          |
| ำดับที่ |  - กรรมการ |           | / โบนัส   | ะจำตำแหน่ง | วมจำนวนเงิน |
+------+------------+-----------+----------+-----------+------------+
| 1.   | นายปรีดา    | เตียสุวรรณ์  | 4.88     | -         | 4.88       |
+------+------------+-----------+----------+-----------+------------+
| 2.   | เรือโทอนันต์  | ปานะนนท์   | -        | 0.81      | 0.81       |
|      |            | ร.น.      |          |           |            |
+------+------------+-----------+----------+-----------+------------+
| 3.   | นายวีระชัย   | ตันติกุล     | -        | 0.72      | 0.72       |
+------+------------+-----------+----------+-----------+------------+
| 4.   | นางสริตา    | บุนนาค     | -        | 0.72      | 0.72       |
+------+------------+-----------+----------+-----------+------------+
|      | รวมค่าตอบ   |           | 4.88     | 2.25      | 7.13       |
|      | แทนกรรมการ |           |          |           |            |
+------+------------+-----------+----------+-----------+------------+

  หมายเหตุ : กรรมการบริษัทที่เหลือจำนวน 5 คน มิได้รับค่าตอบแทนในรายการ (ก)
  แต่ได้รับค่าตอบแทนในรายการ (ข)

   ค่าตอบแทนรวมของกรรมการบริหารและผู้บริหาร

  ----------------------- ----------------- ----------- --------------------
                          ลักษณะค่าตอบแทน     จำนวน (คน)  รวมจำนวนเงิน (ล้านบาท)

  กรรมการบริหารและผู้บริหาร   เงินเดือนและโบนัส    7           19.06
  ----------------------- ----------------- ----------- --------------------

หมายเหตุ : 1. มีกรรมการบริษัทที่ได้รับค่าตอบแทนในฐานะกรรมการบริหารจำนวน 5 คน

2. ค่าตอบแทนดังกล่าวไม่รวมค่าตอบแทนของผู้จัดการฝ่ายบัญชีและการเงิน

 ค่าตอบแทนอื่น

ในปัจจุบันผู้บริหารที่ทำงานให้กับบริษัทฯ จะได้รับเงินเดือนและโบนัสเป็นผลตอบแทนเท่านั้น
จะไม่มีผลประโยชน์หรือรายได้อื่น ๆ

 รายงานการปฏิบัติตามหลักการกำกับดูแลกิจการที่ดี

คณะกรรมการบริษัททำหน้าที่เป็นผู้รับผิดชอบด้านการกำกับดูแลกิจการที่ดีของบริษัทฯ
ด้วยความมุ่งมั่นที่จะทำให้การดำเนินงานของบริษัทฯ
เป็นไปตามหลักการกำกับดูแลกิจการที่ดีตามแนวทางที่หน่วยงานทางการของไทยกำหนดและพัฒนาระดับการกำกับดูแลกิจการตามแนวปฏิบัติที่เป็นมาตรฐานสากล
อีกทั้งยังสนับสนุนให้มีกิจกรรมส่งเสริมการกำกับดูแลกิจการที่ดีอย่างต่อเนื่อง
โดยมีวัตถุประสงค์เพื่อให้ผู้ถือหุ้น ผู้ลงทุน และผู้มีส่วนได้เสียอื่นเชื่อมั่นว่าบริษัทฯ
มีระบบบริหารจัดการที่มีประสิทธิภาพ โปร่งใส ตรวจสอบได้ และเป็นธรรมต่อทุกฝ่ายที่เกี่ยวข้อง
เพื่อสร้างมูลค่าเพิ่มและการส่งเสริมการเติบโตอย่างยั่งยืนของบริษัทฯ
โดยมุ่งเน้นผลในการปฏิบัติเป็นสำคัญ
มีการส่งเสริมให้มีการสื่อสารไปยังผู้บริหารและพนักงานทุกระดับให้เห็นความสำคัญของการกำกับดูแลกิจการพร้อมทั้งให้พนักงานตระหนักในความรับผิดชอบและปฏิบัติตามจรรยาบรรณของบริษัทฯ
เพื่อก่อให้เกิดวัฒนธรรมการกำกับดูแลกิจการที่ดีในบริษัทฯ อย่างต่อเนื่อง

ผลการดำเนินการข้างต้นส่งผลให้บริษัทฯ ได้รับผลการประเมินการกำกับดูแลกิจการของบริษัทฯ ในปี
2548 ในระดับ “ดี” ด้วยคะแนนรวม 79 คะแนน โดยบรรษัทภิบาลแห่งชาติ
ผลดังกล่าวสะท้อนให้เห็นถึงความมุ่งมั่นและความตั้งใจในการพัฒนาการกำกับดูแลกิจการที่ดีของบริษัทฯ
ได้เป็นอย่างดี

บริษัทฯ ได้รับรางวัล “รองชนะเลิศ” จากการประกวดผลงานตามหลักปรัชญาเศรษฐกิจพอเพียง
จัดขึ้นโดย คณะกรรมการพิเศษเพื่อประสานงานโครงการอันเนื่องมาจากพระราชดำริ (กปร.)
สำนักนายกรัฐมนตรี เป็นผลมาจากการที่บริษัทฯ
ดำเนินธุรกิจตามหลักเศรษฐกิจพอเพียงตามแนวพระราชดำรัสของพระบาทสมเด็จพระเจ้าอยู่หัว
ภูมิพลอดุลยเดชฯ มาเป็นเวลาไม่น้อยกว่า 30 ปี โดยปรัชญาในการดำเนินธุรกิจของบริษัทฯ คือ
“ความพอประมาณในการเติบโต” “ความมีเหตุมีผลในการดำเนินธุรกิจ” และ
“การสร้างภูมิคุ้มกันที่ดีให้แก่ธุรกิจ”

บริษัทฯ
ตระหนักถึงความสำคัญของการกำกับดูแลกิจการที่ดีและเพื่อความโปร่งใสในการดำเนินงานของพนักงานทุกระดับ
จึงได้จัดทำโครงการค้นหาแก่นแท้ (Core Value) ของกลุ่มบริษัทแพรนด้า
ซึ่งเป็นการสนองตอบต่อความเชื่อของบริษัทที่ว่า องค์กรจะสามารถดำรงอยู่ได้หรือไม่
ล้วนขึ้นอยู่กับการประพฤติปฏิบัติของบุคคลากรเป็นสำคัญ
ดังนั้นการสร้างวัฒนธรรมองค์กรที่จะผลักดันการก้าวไปสู่ความสำเร็จ อย่างยั่งยืน
จะต้องให้ความสำคัญในการปลูกฝัง และสร้างจิตสำนึกร่วมกันทั้งองค์กร ยึดแนวคิด
แนวปฏิบัติที่ทุกคนเห็นว่ามีค่าเป็นแกนหลักในการขับเคลื่อนองค์กรไปสู่ความสำเร็จตามเป้าหมายที่วางไว้

โดยเริ่มแรกของโครงการนี้ได้มีตัวแทนจากทุกหน่วยงานของบริษัท
และบริษัทในเครือเข้ามามีส่วนร่วม ในการระดมความคิด
เพื่อค้นหาแก่นแท้ซึ่งเป็นปัจจัยสำคัญในการผลักดันให้การดำเนินธุรกิจประสบความสำเร็จตามวิสัยทัศน์
(Vision) และพันธกิจ (Mission) ซึ่งแก่นแท้ของกลุ่มบริษัทแพรนด้า ที่ทุกคนค้นหาร่วมกันได้
ประกอบด้วย

  1. Teamwork (การทำงานเป็นทีม)

  ความหมาย : การประสานงาน ร่วมมือ ร่วมใจ เสริมสร้างแรงบันดาลใจซึ่งกัน
  และกันให้เกิดการมีส่วนร่วมของพนักงานทุกระดับชั้น
  เพื่อให้ผลการทำงานมุ่งไปสู่เป้าหมายของบริษัท

  2.Continuous Improvement (การพัฒนาอย่างไม่หยุดยั้ง)
  ความหมาย : การสร้างโอกาส และเห็นความสำคัญในการปรับปรุง
  การพัฒนาอย่างต่อเนื่องนำไปสู่สิ่งที่ดีกว่าเสมอ ทั้งในระดับ บุคคล หน่วยงาน และบริษัท
  เพื่อให้สอดคล้องกับความต้องการของลูกค้า สภาพแวดล้อมที่เปลี่ยนแปลงไป

  3.Stakeholder Focus (ยึดผู้มีผลประโยชน์ร่วมกันเป็นศูนย์กลาง)

  ความหมาย : การให้ความสนใจ ใส่ใจ มีความยุติธรรม โปร่งใสในการทำงาน
  โดยยึดผู้ถือผลประโยชน์ร่วมเป็นศูนย์กลาง ซึ่งได้แก่กลุ่มต่าง ๆ คือ ผู้ถือหุ้น พนักงาน ลูกค้า
  คู่ค้าและเจ้าหนี้ คู่แข่ง ชุมชนและสังคม

  โดยหลักดังกล่าวนี้ได้แสดงให้เห็นชัดเจน ในคำที่ยึดถือร่วมกันว่า

  “ ประสานใจ ใฝ่พัฒนา สร้างคุณค่า รักษาคุณธรรม ”

ในเดือนธันวาคม 2550 บริษัทฯ ได้ดำเนินการปรับปรุง “นโยบายการกำกับดูแลกิจการ” เป็น
“คู่มือหลักการกำกับดูแลกิจการ” (Corporate Governance: CG Manual)
โดยเพิ่มเติมนโยบายที่สำคัญของบริษัทฯ และเผยแพร่บนเว็บไซด์ของบริษัทสามารถอ่านรายละเอียด
/ ดาวน์โหลดที่ www.pranda.co.th
เพื่อผลักดันให้เกิดการพัฒนาในเรื่องการกำกับดูแลกิจการที่ดีให้มีความชัดเจนเป็นรูปธรรมยิ่งขึ้นด้วยการปลูกฝังให้เกิดจิตสำนึกในองค์กรเพื่อให้พนักงานได้เข้าใจและถือปฏิบัติตาม
“หลักการกำกับดูแลกิจการที่ดี”

  ดังนั้นบริษัทฯ จึงได้จัดทำ “รายงานการปฏิบัติตามหลักการกำกับดูแลกิจการที่ดี“ ประจำปี 2550
  ดังต่อไปนี้

นโยบายการกำกับดูแลกิจการ

คณะกรรมการบริษัทฯ ได้ตระหนักถึงความสำคัญของการกำกับดูแลกิจการที่ดีซึ่งประกอบด้วย 1)
กรรมการบริษัทและผู้บริหารที่มีภาวะผู้นำ มีวิสัยทัศน์และความรับผิดชอบ 2)
มีโครงสร้างการบริหารงานที่มีกลไกการควบคุมและการถ่วงดุลอำนาจเพื่อให้การบริหารงานเป็นไปอย่างโปร่งใส
เป็นธรรม สามารถตรวจสอบได้ 3) ยอมรับและเคารพในสิทธิความเท่าเทียมกันของผู้ถือหุ้น และ
4) มีความรับผิดชอบต่อผู้มีส่วนได้ส่วนเสีย
ซึ่งทั้งหมดถือเป็นปัจจัยสำคัญในการสร้างมูลค่าเพิ่มให้แก่ผู้ถือหุ้นของบริษัทฯ ในระยะยาว

บริษัทฯ
จึงได้กำหนดนโยบายการกำกับดูแลกิจการที่มีความสอดคล้องกับหลักปรัชญาเศรษฐกิจพอเพียงที่พระบาทสมเด็จพระเจ้าอยู่หัว
ภูมิพลอดุลยเดชฯ ทรงมีพระราชดำรัสชี้แนะเพื่อการพัฒนาอย่างยั่งยืน อีกทั้งบริษัทฯ
ได้ยึดถือแนวปฏิบัติการกำกับดูแลกิจการที่ดี ตามที่ตลาดหลักทรัพย์ฯ
กำหนดไว้ในหลักการที่ปรับปรุงใหม่สำหรับบริษัทจดทะเบียนเพื่อยกระดับการกำกับดูแลกิจการให้ทัดเทียมกับสากล
บริษัทฯ จึงได้กำหนดนโยบายการกำกับดูแลกิจการ โดยแบ่งออกเป็น 5 หมวด ดังนี้

1.  ความรับผิดชอบของคณะกรรมการบริษัท

2.  สิทธิของผู้ถือหุ้น ความเท่าเทียมกันของผู้ถือหุ้น และบทบาทผู้มีส่วนได้เสีย

3.  การเปิดเผยสารสนเทศและความโปร่งใส

4.  การควบคุมและบริหารความเสี่ยง

5.  จรรยาบรรณ

หมวด 1 ความรับผิดชอบของคณะกรรมการบริษัท

-   ภาวะผู้นำและวิสัยทัศน์

คณะกรรมการบริษัทในฐานะตัวแทนผู้ถือหุ้น
มีส่วนร่วมให้ความเห็นชอบในการกำกับดูแลการบริหารจัดการงานของบริษัทฯ ให้เป็นไปตามกฎหมาย
วัตถุประสงค์และข้อบังคับของบริษัทฯ
ได้มีการประยุกต์ใช้ปรัชญาเศรษฐกิจพอเพียงในการดำเนินธุรกิจ โดยการกำหนดวิสัยทัศน์ พันธกิจ
กลยุทธ์ เป้าหมาย แผนธุรกิจของบริษัท ตามหลักการ “ความพอประมาณในการเติบโต”
“ความมีเหตุมีผลในการดำเนินธุรกิจ” และ “มีภูมิคุ้มกันที่ดีให้แก่ธุรกิจ” ทั้ง 3 ประการนี้อยู่ภายใต้
ความเชี่ยวชาญ และความมีจรรยาบรรณในการประกอบธุรกิจเป็นหลัก โดยมีรายละเอียด ดังนี้ :-

วิสัยทัศน์ : ผู้ผลิตสินค้าจำนวนมากชิ้นระดับโลกให้กับแบรนด์ชั้นนำ

พันธกิจ : 1) การผลิตเครื่องประดับอัญมณีคุณภาพจำนวนมากในระดับราคา 6 - 250
เหรียญสหรัฐอเมริกา

  2) การผลิตเครื่องประดับอัญมณีคุณภาพให้กับลูกค้าที่เป็นแบรนด์เนม และแบรนด์ของตนเอง

  3) การพัฒนาแบรนด์ของตนเองและจัดจำหน่ายไปยังภูมิภาคที่สำคัญของโลก

4) การสร้างความมั่นคงให้พนักงาน คู่ค้า และผลตอบแทนสม่ำเสมอให้แก่ผู้ถือหุ้น

อีกทั้ง บริษัทฯ ได้จัดทำแผนปฏิบัติการตามหลักของ Total Quality Management และมรท.
8001 : 2546 ตลอดจนกำกับควบคุมดูแล (Monitoring and Supervision)
โดยมอบหมายให้ฝ่ายจัดการดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
เพื่อเพิ่มมูลค่าทางเศรษฐกิจให้สูงขึ้นแก่กิจการและสร้างผลตอบแทนที่ดีให้แก่ผู้ถือหุ้น
และได้ดูแลให้มีมาตรการบริหารความเสี่ยงที่เหมาะสม
มีระบบการควบคุมภายในและการตรวจสอบภายในที่ดี
รวมทั้งการให้ความสำคัญต่อการเข้าร่วมสัมมนาหลักสูตรที่เกี่ยวข้องกับการพัฒนาความรู้
ความสามารถในการปฏิบัติหน้าที่กรรมการบริษัทอย่างสม่ำเสมอ
ซึ่งกรรมการได้เข้ารับการอบรมกับสมาคมส่งเสริมสถาบันกรรมการบริษัทไทย (IOD) ดังนี้

  -------------- ------------- ------------- --------------- ----------- -------------
                               หลักสูตร                                    

                               Director      Director        Audit       Finance for

   กรรมการ                     Certificate   Accreditation   Committee   Non-Finance

                               Program       Program         Program     Program

                               (DCP)         (DAP)           (ACP)       (FN)

  1. นายปรีดา     เตียสุวรรณ์                    (รุ่น 37/2005)                

  2. นางสุนันทา    เตียสุวรรณ์      (รุ่น 22/2002)                              

  3. นางพนิดา     เตียสุวรรณ์                    (รุ่น 25/2004)                

  4. นางประพีร์    สรไกรกิติกูล     (รุ่น 17/2002)                              

  5. นางปราณี     คุณประเสริฐ                   (รุ่น 26/2004)                

  6. นายปราโมทย์  เตียสุวรรณ์      (รุ่น 46/2004) (รุ่น 16/2004)               (รุ่น 12/2004)

  7. นายอนันต์     ปานะนนท์                     (รุ่น 23/2004)                

  8. นายวีระชัย    ตันติกุล         (รุ่น 37/2003)                             

  9.นางสริตา      บุนนาค         (รุ่น 22/2002)                 (รุ่น        
                                                             1/2004)     
  -------------- ------------- ------------- --------------- ----------- -------------

 การถ่วงดุลของกรรมการที่ไม่เป็นผู้บริหาร

  คณะกรรมการบริษัทมีจำนวนทั้งสิ้น 9 ท่าน ประกอบด้วย

  กรรมการที่เป็นผู้บริหาร 5 ท่าน

กรรมการที่ไม่ได้เป็นผู้บริหาร 4 ท่าน ประกอบด้วยกรรมการที่เป็นอิสระ 3 ท่าน หรือไม่น้อยกว่า 1
ใน 3 หรือคิดเป็นร้อยละ 33.33 ของคณะกรรมการทั้งหมด ซึ่งกรรมการที่เป็นอิสระหมายถึง
กรรมการที่เป็นอิสระจากผู้ถือหุ้นรายใหญ่ ผู้บริหาร และผู้ที่เกี่ยวข้อง
สามารถทำหน้าที่คุ้มครองผลประโยชน์ของผู้ถือหุ้นทุกรายได้อย่างเท่าเทียมกัน

ทั้งนี้บริษัทฯ มีการกำหนดองค์ประกอบของคณะกรรมบริษัทไว้อย่างชัดเจน
แสดงเป็นลายลักษณ์อักษรอยู่ในคู่มือการกำกับดูแลกิจการที่ดี ซึ่งได้เผยแพร่ทางเวบไซต์ของบริษัท
และได้กำหนดนิยาม “กรรมการอิสระ”
ให้สอดคล้องตามหลักการกำกับดูแลกิจการที่ดีของตลาดหลักทรัพย์แห่งประเทศไทย
และแนวทางปฏิบัติที่ดีของสำนักงานคณะกรรมการกำกับหลักทรัพย์และตลาดหลักทรัพย์

 การรวมหรือแยกตำแหน่ง

บริษัทฯ ได้แยกตำแหน่ง ประธานกรรมการบริษัท และกรรมการผู้จัดการ ออกจากกัน
และไม่เป็นบุคคลคนเดียวกัน เพื่อให้มีการถ่วงดุลอำนาจและไม่ให้เกิดการทับซ้อน
โดยการแบ่งแยกบทบาทหน้าที่และความรับผิดชอบไว้อย่างชัดเจน ดังนี้

ประธานกรรมการบริษัท มีหน้าที่ในฐานะผู้นำทางด้านกลยุทธ์
และสนับสนุนให้คณะกรรมการบริษัททุกคนมีส่วนร่วมในการประชุม กำกับดูแล
และสนับสนุนการดำเนินภารกิจของฝ่ายจัดการผ่านกรรมการผู้จัดการใหญ่
แต่ไม่ก้าวก่ายงานประจำหรือธุรกิจประจำวันที่รับผิดชอบโดยกรรมการผู้จัดการใหญ่

ถึงแม้ว่าประธานกรรมการบริษัท ไม่ได้เป็นกรรมการอิสระ อย่างไรก็ตาม
โครงสร้างคณะกรรมการของบริษัทประกอบด้วยกรรมการที่เป็นอิสระ คิดเป็น 1 ใน 3
ของกรรมการทั้งคณะ ซึ่งทำให้เกิดการถ่วงดุลอำนาจในการดำเนินงานอย่างได้เหมาะสม

กรรมการผู้จัดการใหญ่ มีหน้าที่หลักในการกำกับดูแลด้านบริหารจัดการให้บริษัทฯ เป็นไปตามวิสัยทัศน์
พันธกิจ กลยุทธ์ และนโยบายที่คณะกรรมการบริษัทได้กำหนดไว้

 ค่าตอบแทนของกรรมการบริษัท กรรมการบริหารและผู้บริหาร

การกำหนดค่าตอบแทนของกรรมการบริษัท กรรมการบริหารและผู้บริหาร
มีการดำเนินการที่โปร่งใสชัดเจน และอยู่ในระดับที่เหมาะสมภายในอุตสาหกรรมเดียวกัน
รวมทั้งกำหนดจากภาระหน้าที่ ความรับผิดชอบ และเชื่อมโยงกับผลการดำเนินงานของบริษัท
โดยค่าตอบแทนของกรรมการบริษัทจะต้องได้รับการพิจารณากลั่นกรองจากคณะกรรมการสรรหาและกำหนดค่าตอบแทน
และนำเสนอต่อคณะกรรมการบริษัท ก่อนนำเสนอต่อที่ประชุมผู้ถือหุ้นเพื่อพิจารณาอนุมัติ

ส่วนค่าตอบแทนกรรมการบริหารและผู้บริหารระดับสูงเป็นไปตามหลักการและนโยบายที่คณะกรรมการบริษัทกำหนด
ซึ่งเชื่อมโยงกับผลการดำเนินงานของบริษัทฯ โดยกำหนดตัวชี้วัดผลการปฏิบัติงาน (Key
Performance Indicator : KPI) ไว้ในแต่ละปีและจ่ายค่าตอบแทนในรูปเงินเดือน

 การประชุมคณะกรรมการ

คณะกรรมการบริษัท กำหนดให้มีประชุมเป็นประจำทุกไตรมาส
และได้กำหนดวันเวลาประชุมไว้ล่วงหน้าตลอดทั้งปีเพื่อให้กรรมการจัดเวลาเข้าประชุมได้ทุกครั้งเพื่อรักษาผลประโยชน์ของบริษัทฯ
ทั้งนี้อาจมีการประชุมวาระพิเศษเพิ่มเติมตามความเหมาะสม
และส่งหนังสือเชิญประชุมพร้อมระเบียบวาระการประชุมและเอกสารประกอบการประชุมให้กรรมการแต่ละท่านล่วงหน้าไม่น้อยกว่า
7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม
ปกติการประชุมแต่ละครั้งจะใช้เวลาประมาณ 2-3 ชั่วโมง
โดยมีการจัดทำรายงานการประชุมที่มีสาระสำคัญอย่างถูกต้องและครบถ้วนในระยะเวลาที่เหมาะสม
รวมทั้งมีการจัดเก็บรายงานการประชุมของคณะกรรมการบริษัท
ที่ผ่านการรับรองจากคณะกรรมการบริษัทไว้เป็นอย่างดีเพื่อพร้อมสำหรับการตรวจสอบจากคณะกรรมการ
ผู้ถือหุ้น ผู้ที่เกี่ยวข้องและอ้างอิงได้ โดยในปี 2550 ที่ผ่านมา คณะกรรมการบริษัท
มีการประชุมคณะกรรมการบริษัท และคณะกรรมการชุดย่อย โดยมีกรรมการเข้าร่วมประชุมแต่ละคณะ
ตามรายละเอียดดังนี้

  -------------- ------------ ----------------- ----------------- ------------------- ----------------------- ------------------
  รายชื่อกรรมการ                การเข้าร่วมประชุม /                                                                
                              การประชุมทั้งหมด                                                                   
                              (ครั้ง)                                                                           

                              คณะกรรมการบริษัทฯ   คณะกรรมการบริหาร   คณะกรรมการตรวจสอบ   คณะกรรมการ              คณะกรรมการการเงิน
                                                                                      สรรหาและกำหนดค่าตอบแทน   

  1. นายปรีดา     เตียสุวรรณ์     28/28             8/8                                   1/1                     2/2

  2. นางประพีร์    สรไกรกิติกูล    28/28             8/8                                   1/1                     2/2

  3. นางสุนันทา    เตียสุวรรณ์     28/28             8/8                                   1/1                     2/2

  4. นางปราณี     คุณประเสริฐ    28/28             8/8                                   1/1                     2/2

  5. นายปราโมทย์  เตียสุวรรณ์     28/28             8/8                                   1/1                     2/2

  6. นางพนิดา     เตียสุวรรณ์     28/28             8/8                                   1/1                     2/2

  7. เรือโทอนันต์   ปานะนนท์ ร.น. 28/28                               4/4                 1/1                     

  8. นายวีระชัย    ตันติกุล        28/28                               4/4                                         

  9. นางสริตา     บุนนาค        28/28                               4/4                                         

  10. นางสาวพิทยา เตียสุวรรณ์                       8/8                                   1/1                     2/2

  11. นายเดชา    นันทนเจริญกุล                     8/8                                                           

  12. Mr.Len     Biggs                                                                                        2/2

  - Mr.Eugene S.              18/18                                                                           
  Davis                                                                                                       

  (ลาออกเมื่อวันที่                                                                                                
  13 กันยายน                                                                                                   
  2550)                                                                                                       
  -------------- ------------ ----------------- ----------------- ------------------- ----------------------- ------------------

หมายเหตุ :

1) คณะกรรมการบริหาร จำนวน 8 ท่านได้แก่ ลำดับที่ 1 - 6 และ 10 -11

2) คณะกรรมการตรวจสอบ จำนวน 3 ท่านได้แก่ ลำดับที่ 7, 8 และ 9

3) คณะกรรมการสรรหาและกำหนดค่าตอบแทน จำนวน 6 ท่านได้แก่ ลำดับที่ 2 - 7 และที่ปรึกษา
2 ท่านได้แก่ ลำดับที่ 1 และ 10

4) คณะกรรมการการเงิน จำนวน 6 ท่าน ได้แก่ ลำดับที่ 2 - 6 และ 10 และที่ปรึกษา 2 ท่าน
ได้แก่ ลำดับที่ 1 และ 12

5) ตัวเลขในตาราง หมายถึง
จำนวนครั้งที่มาประชุม/จำนวนครั้งที่มีการประชุมระหว่างที่กรรมการอยู่ในตำแหน่ง

 คณะอนุกรรมการ

คณะกรรมการบริษัท ได้แต่งตั้งคณะกรรมการชุดย่อยที่สำคัญ ซึ่งเป็นผู้มีความรู้
ความชำนาญที่เหมาะสมช่วยศึกษากลั่นกรองในเรื่องต่าง ๆ ที่ได้รับมอบหมายให้มีความถูกต้อง
ชัดเจน และสมบูรณ์เบื้องต้น ก่อนนำเสนอให้คณะกรรมการบริษัทเป็นผู้พิจารณาอนุมัติเห็นชอบ
หรือรับรอง แล้วแต่กรณี เพื่อสนับสนุนการบริหารงานของคณะกรรมการบริษัท

คณะกรรมการชุดย่อยของบริษัทฯ มีดังนี้

คณะกรรมการบริหาร ประกอบด้วยกรรมการบริษัทจำนวน 6 ท่าน
ของจำนวนคณะกรรมการบริหารทั้งสิ้นจำนวน 8 ท่าน
ที่เหลือมิได้ดำรงตำแหน่งเป็นคณะกรรมการบริษัท

คณะกรรมการตรวจสอบ ประกอบด้วยกรรมการอิสระจำนวน 3 ท่าน โดยในปี 2550
มีการประชุมทั้งสิ้น 4 ครั้ง
ทั้งนี้ในรายงานฉบับนี้ได้จัดให้มีรายงานของคณะกรรมการตรวจสอบที่ลงนามโดยประธานคณะกรรมการตรวจสอบแสดงไว้ด้วยแล้ว

คณะกรรมการสรรหาและกำหนดค่าตอบแทน ประกอบด้วยกรรมการอิสระ 1 ท่าน
ซึ่งดำรงตำแหน่งเป็นประธาน และจะมีการประชุมเป็นครั้งคราวตามแต่กรณี

คณะกรรมการการเงินและบริหารความเสี่ยง ประกอบด้วยคณะกรรมการบริษัทจำนวน 5 ท่าน
ส่วนอีก 1 ท่าน คัดสรรจากบุคคลซึ่งมีความรู้ ความเชี่ยวชาญเฉพาะทางในธุรกิจ

 รายงานของคณะกรรมการบริษัท

คณะกรรมการบริษัท เป็นผู้รับผิดชอบต่องบการเงินรวมและงบการเงินเฉพาะกิจการ
รวมทั้งสารสนเทศทางการเงินที่ปรากฎในรายงานประจำปี
โดยงบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
รวมทั้งมีการเปิดเผยข้อมูลสำคัญอย่างเพียงพอ ในหมายเหตุประกอบงบการเงินของบริษัทฯ

คณะกรรมการบริษัทได้จัดให้มีการดำรงรักษาไว้ซึ่งระบบการควบคุมภายในที่มีประสิทธิผล
เพื่อให้มั่นใจได้อย่างมีเหตุผลถึงการบันทึกข้อมูลทางบัญชีมีความถูกต้องครบถ้วนเพียงพอที่จะดำรงรักษาไว้ซึ่งทรัพย์สิน
เพื่อป้องกันไม่ให้เกิดการดำเนินการที่ผิดปกติอย่างมีนัยสำคัญ

นอกจากนี้คณะกรรมการบริษัท ได้มอบหมายให้คณะกรรมการตรวจสอบ
ทำหน้าที่ดูแลให้รายงานทางการเงินและระบบการควบคุมภายในของบริษัทฯ
ให้ถูกต้องตามความเป็นจริงและเชื่อถือได้
ทั้งยังได้เปิดเผยคำอธิบายและการวิเคราะห์ของฝ่ายจัดการ (Management Discussion and
Analysis : MD&A) ประกอบการจัดส่งงบการเงินรายไตรมาสและงวดประจำปีมาอย่างต่อเนื่อง

 วาระการดำรงตำแหน่ง

บริษัทฯ ได้กำหนดวาระการดำรงตำแหน่งของกรรมการบริษัท โดยรายละเอียดปรากฎในส่วนที่ 2
หน้า 43

 แผนการสืบทอดตำแหน่ง

คณะกรรมการบริษัทกำหนดให้มีแผนการสืบทอดตำแหน่งของประธานกรรมการบริหารและผู้บริหารระดับสูงของบริษัท
เพื่อรักษาความเชื่อมั่นให้กับผู้มีส่วนเกี่ยวข้องไม่ว่าจะเป็น ผู้ถือหุ้น ลูกค้า
ตลอดจนพนักงานว่าการดำเนินงานของบริษัทฯ
จะได้รับการสานต่อตามแนวนโยบายการเติบโตอย่างมั่นคงและยั่งยืนภายใต้การมีจรรยาบรรณในการดำเนินธุรกิจ

 การประเมินผลของคณะกรรมการบริษัท

คณะกรรมการบริษัทกำหนดให้มีการประเมินผลการปฏิบัติงานของคณะกรรมการบริษัท ในปี 2550
โดยใช้แบบประเมินของตลาดหลักทรัพย์แห่งประเทศไทยเป็นแนวทางในการจัดทำแบบประเมิน
เพื่อเป็นกรอบในการตรวจสอบการปฏิบัติงานในหน้าที่ของคณะกรรมการบริษัทอย่างสม่ำเสมอ
การประเมินผลการปฏิบัติงานในภาพรวมของคณะกรรมการบริษัท
จะแบ่งหัวข้อการประเมินให้สอดคล้องกับหลักการกำกับดูแลกิจการที่ดี ดังนี้ 1)
โครงสร้างและคุณสมบัติของคณะกรรมการบริษัท 2) บทบาท หน้าที่
และความรับผิดชอบของคณะกรรมการบริษัท 3) การประชุมคณะกรรมการบริษัท 4)
การทำหน้าที่ของกรรมการบริษัท 5) ความสัมพันธ์กับฝ่ายจัดการ 6)
การพัฒนาตนเองของคณะกรรมการบริษัทและการพัฒนาผู้บริหาร 7)
การกำหนดกลยุทธ์และวางแผนธุรกิจ 8) การจัดการความเสี่ยงและการควบคุมภายใน 9)
การดูแลไม่ให้เกิดความขัดแย้งทางผลประโยชน์ 10)
การติดตามรายงานทางการเงินและผลการดำเนินงาน

 การพัฒนากรรมการและผู้บริหาร

คณะกรรมการบริษัทส่งเสริมให้มีการฝึกอบรมและให้ความรู้แก่ผู้ที่เกี่ยวข้องในหลักการกำกับดูแลกิจการที่ดีของบริษัทฯ
เช่น กรรมการบริษัท กรรมการตรวจสอบ ผู้บริหารและเลขานุการบริษัท
เพื่อให้มีการปรับปรุงการปฏิบัติงานอย่างต่อเนื่อง
ส่วนกรรมการบริษัทที่ได้รับการแต่งตั้งใหม่จะได้รับทราบข้อมูลของบริษัทฯ กฎระบียบ
และข้อมูลธุรกิจของบริษัทที่เกี่ยวข้องอย่างพอเพียงก่อนปฏิบัติหน้าที่
ทั้งยังได้รับการอบรมและพัฒนาความรู้อย่างต่อเนื่อง
เพื่อทำหน้าที่และสามารถกำกับดูแลกิจการของบริษัทฯ อย่างมีประสิทธิภาพ
ทั้งนี้กรรมการได้เข้าร่วมสัมมนาและอบรมกับสมาคมส่งเสริมสถาบันกรรมการบริษัทไทย (IOD)
เพื่อพัฒนาความรู้ ความสามารถในการปฏิบัติหน้าที่ได้อย่างมีประสิทธิภาพ

 เลขานุการบริษัท

เลขานุการบริษัท คือ ผู้ที่คณะกรรมการบริษัทแต่งตั้ง
เพื่อทำหน้าที่เกี่ยวกับดูแลการประชุมของคณะกรรมการบริษัท การประชุมผู้ถือหุ้น และกิจกรรมต่างๆ
ของคณะกรรมการบริษัท เพื่อช่วยให้คณะกรรมการบริษัทและบริษัทฯ
ปฏิบัติตามกฎหมายและระเบียบที่เกี่ยวข้อง
รวมทั้งสนับสนุนให้การกำกับดูแลกิจการเป็นไปตามมาตรฐานกำกับดูแลกิจการที่ดี

หมวด 2 สิทธิของผู้ถือหุ้น ความเท่าเทียมกันของผู้ถือหุ้น และบทบาทผู้มีส่วนได้เสีย

 สิทธิและความเท่าเทียมกันของผู้ถือหุ้น

บริษัทฯ ให้ความสำคัญและเคารพต่อสิทธิของผู้ถือหุ้นซึ่งเปรียบเสมือนเจ้าของกิจการ
โดยปฏิบัติต่อผู้ถือหุ้นทุกรายอย่างเท่าเทียมกัน
ดำเนินการรักษาสิทธิพื้นฐานที่ผู้ถือหุ้นพึงได้รับซึ่งประกอบด้วย สิทธิในการเข้าร่วมประชุมผู้ถือหุ้น
สิทธิในการมอบฉันทะให้บุคคลอื่นเข้าประชุมและออกเสียงลงคะแนนแทน
สิทธิในการออกเสียงลงคะแนนเลือกตั้งหรือถอดถอนกรรมการเป็นรายบุคคล
สิทธิในการออกเสียงลงคะแนนแต่งตั้งและกำหนดค่าตอบแทนผู้สอบบัญชี สิทธิในการรับเงินปันผล
และสิทธิในการแสดงความคิดเห็นและซักถามในการประชุมผู้ถือหุ้น

ในการประชุมผู้ถือหุ้น บริษัทฯ ได้มอบให้บริษัท ศูนย์รับฝากหลักทรัพย์ (ประเทศไทย) จำกัด
ซึ่งเป็นนายทะเบียนหุ้นของบริษัท
เป็นผู้จัดส่งหนังสือเชิญประชุมให้แก่ผู้ถือหุ้นล่วงหน้าก่อนวันประชุมไม่น้อยกว่า 7 วัน ซึ่งประกอบด้วย
หนังสือเชิญประชุม รายงานการประชุมครั้งก่อน รายงานประจำปี
เอกสารประกอบการพิจารณาแต่ละวาระ คำชี้แจงวิธีการต่างๆ ข้อมูลกรรมการอิสระ
ขั้นตอนการเข้าร่วมประชุม ข้อบังคับบริษัทเฉพาะที่เกี่ยวกับการประชุมผู้ถือหุ้น แผนที่สถานที่จัดประชุม
ซองธุรกิจตอบรับ และหนังสือมอบฉันทะ พร้อมทั้งเผยแพร่ข้อมูลดังกล่าวผ่านเว็บไซต์ของบริษัทฯ
www.pranda.com

ในปี 2549 บริษัทฯ ได้จัดประชุมสามัญผู้ถือหุ้นวันที่ 3 เมษายน 2550 ณ อาคารสโมสรของบริษัทฯ
เวลา 14.00 น. และเปิดให้ผู้ถือหุ้นลงทะเบียนเข้าร่วมประชุมได้ตั้งแต่เวลา 12.00 น.
เป็นต้นไป โดยมีกรรมการเข้าร่วมประชุม 8 ท่าน ลาประชุม 2 ท่าน
เมื่อเปิดประชุมมีผู้ถือหุ้นและผู้รับมอบฉันทะเข้าร่วมประชุมเป็นจำนวน 77 ราย รวมจำนวนหุ้น
166,304,572 หุ้น คิดเป็นร้อยละ 42.85 ของจำนวนหุ้นที่จำหน่ายได้ทั้งหมดจำนวน
388,127,280 หุ้น หลังจากประธานฯ ได้แจ้งมติของระเบียบวาระที่ 1 เรียบร้อยแล้ว
ได้มีผู้ถือหุ้นและผู้รับมอบฉันทะเข้าร่วมประประชุมเพิ่มเติมอีกจำนวน 2 ราย เป็นผู้ร่วมประชุมทั้งสิ้น
79 ราย รวมจำนวนหุ้น 166,404,572 หุ้น คิดเป็นร้อยละ 42.87
และก่อนเริ่มการประชุมกรรมการผู้จัดการใหญ่เป็นผู้ชี้แจงวิธีการลงคะแนนและวิธีการนับคะแนนอย่างชัดเจนก่อนเริ่มประชุม
ระหว่างการประชุมจะเปิดโอกาสให้ผู้ถือหุ้นทุกรายมีสิทธิเท่าเทียมกันในการแสดงความคิดเห็นและซักถาม
ในการลงมติในแต่ละวาระจะใช้บัตรลงคะแนนเสียง เพื่อสามารถตรวจสอบได้ในภายหลัง และบริษัท
ได้ทำการจดบันทึกรายงานการประชุมและบันทึกการออกเสียงในแต่ละวาระอย่างละเอียด
และได้จัดส่งรายงานการประชุมสามัญผู้ถือหุ้นประจำปี 2549
ต่อตลาดหลักทรัพย์แห่งประเทศไทยภายใน 14 วันหลังการประชุม และเผยแพร่ในเว็บไซต์ของบริษัท
เพื่อให้ผู้ถือหุ้นได้รับทราบ

อนึ่ง บริษัทฯ คำนึงถึงสิทธิและความเท่าเทียมกันของผู้ถือหุ้น ตั้งแต่การเข้าร่วมประชุม
การมีสิทธิออกเสียงลงคะแนน รวมถึงการรับสิทธิประโยชน์ต่างๆ จึงได้กำหนดเป็นแนวทางปฏิบัติทุกปี
เกี่ยวกับเรื่องการเปิดรับวาระการประชุมผู้ถือหุ้น การเสนอชื่อดำรงตำแหน่งกรรมการ
และคำถามก่อนการประชุมสามัญผู้ถือหุ้น เป็นการล่วงหน้าผ่านเว็บไซต์ของบริษัทในช่วง 31 ตุลาคม
– 31 ธันวาคม ของทุกปี อย่างไม่เป็นทางการ จนกว่าจะได้รับเป็นลายลักษณ์อักษรจากผู้ถือหุ้น
โดยบริษัทฯ จะเปิดเผยผ่านช่องทางตลาดหลักทรัพย์ฯ
เกี่ยวกับเหตุผลที่คณะกรรมการพิจารณาบรรจุหรือไม่บรรจุเรื่องที่ผู้ถือหุ้นเสนอให้เป็นวาระในการประชุมผู้ถือหุ้นเพื่อให้ทราบโดยเท่าเทียมกัน
ทั้งนี้บริษัทฯ ได้อำนวยความสะดวกให้กับผู้ถือหุ้นอย่างเท่าเทียมกันทุกราย
โดยในวันประชุมสามัญผู้ถือหุ้น บริษัทฯ มีการจัดรถรับ-ส่งให้กับผู้ถือหุ้นที่เดินทางมาประชุม
และจัดให้มีการเลี้ยงรับรองที่เหมาะสมแก่ผู้ถือหุ้นที่เข้าร่วมประชุม
นอกจากนั้นบริษัทได้เชิญผู้ถือหุ้นเข้าชมกิจการของบริษัท เพื่อให้เห็นถึงการดำเนินธุรกิจของบริษัทฯ

 สิทธิของผู้มีส่วนได้เสียกลุ่มต่างๆ

บริษัทฯ เคารพสิทธิของผู้มีส่วนได้ส่วนเสียทุกกลุ่ม ไม่ว่าจะเป็นผู้มีส่วนได้ส่วนเสียภายใน ได้แก่
พนักงาน ผู้บริหารบริษัทฯ และบริษัทย่อย และผู้มีส่วนได้ส่วนเสียภายนอก ได้แก่ ผู้ถือหุ้น ลูกค้า คู่ค้า
เจ้าหนี้ คู่แข่ง ตลอดจนสาธารณชนและสังคม ซึ่งกำหนดไว้ใน
“หลักปฏิบัติและความรับผิดชอบของผู้บริหารและพนักงานของบริษัท” โดยรายละเอียดอยู่ใน
“คู่มือหลักการกำกับดูแลกิจการที่ดี” หมวด จรรยาบรรณ
สามารถดูรายละเอียดได้ที่เว็บไซต์ของบริษัทฯ www.pranda.com บริษัทฯ
ได้ปฏิบัติต่อกลุ่มผู้มีส่วนได้ส่วนเสียดังนี้ :-

• ผู้ถือหุ้น : บริษัทฯ ได้จ่ายเงินปันผลให้กับผู้ถือหุ้นในแต่ละปีตามนโยบายที่บริษัทฯ กำหนด คือ
จ่ายเงินปันผล

  ไม่เกินร้อยละ 60 ของกำไรสุทธิ โดยที่ผ่านมาระยะ 5 ปีหลัง บริษัทฯ
  ได้จ่ายเงินปันผลตั้งแต่ร้อยละ

  46.05 – 59.63 ของกำไรสุทธิในแต่ละปี

• พนักงาน : บริษัทฯ ได้มีการจัดตั้งกองทุนสำรองเลี้ยงชีพ
เพื่อเป็นสวัสดิการที่เป็นหลักประกันความมั่นคงใน

  อนาคต อีกทั้งบริษัทฯ ได้ผ่านการรับรองมาตรฐานแรงงานไทย (มรท. 8001-2546)
  ระดับสมบูรณ์

  จากกรมสวัสดิการและคุ้มครองแรงงาน กระทรวงแรงงาน
  เป็นการสร้างหลักประกันความปลอดภัยให้แก่พนักงาน และกำหนดให้มีการให้คำปรึกษาแก่พนักงาน
  ด้านอาชีพ การดำเนินชีวิต และการปรับตัวเข้ากับสังคมและองค์กร

• ลูกค้า : บริษัทฯ ได้ขยายฐานลูกค้าใหม่
และรักษาฐานลูกค้าเดิมได้อย่างมีประสิทธิภาพด้วยคุณภาพของ

  สินค้าระดับสากลและการให้บริการที่ประทับใจ

• คู่ค้าและเจ้าหนี้ : บริษัทฯ ปฏิบัติตามข้อตกลงที่มีต่อคู้ค้าและเจ้าหนี้
และการให้ข้อมูลทางการเงินที่ถูกต้อง ครบถ้วน

  ตามความเป็นจริง ตลอดจนการสร้างความสัมพันธ์ที่ดี จึงได้รับความไว้วางใจ และเชื่อมั่นใน

  ฐานะการเงินบริษัทฯ ต่อคู่ค้าและเจ้าหนี้เสมอมา

• คู่แข่ง : บริษัทฯ กำหนดนโยบายและการปฏิบัติต่อคู่แข่งไว้ในคู่มือหลักการกำกับดูแลกิจการ หมวด
:

  จรรยาบรรณ ที่จะปฏิบัติต่อคู่แข่งทางการค้าให้สอดคล้องกับหลักสากล
  ภายใต้กรอบแห่งกฎหมายเกี่ยวกับหลักปฏิบัติการแข่งขันทางการค้า
  โดยไม่ละเมิดความลับหรือล่วงรู้ความลับทางการค้าของคู่แข่งด้วยวิธีฉ้อฉล บริษัทฯ
  ได้ปฏิบัติตามที่กำหนดในจรรยาบรรณธุรกิจอย่างเคร่งครัด ในปีที่ผ่านมา บริษัทฯ ไม่มีข้อพิพาทใด
  ๆ ในเรื่องที่เกี่ยวกับคู่แข่งทางการค้า

• สังคมและสิ่งแวดล้อม : บริษัทฯ ได้ดำเนินกิจกรรมเพื่อสังคม อาทิ การสนับสนุนด้านการศึกษา ส่งเสริมความสัมพันธ์กับชุมชน และ

 กิจกรรมสาธารณประโยชน์ต่าง ๆ รวมถึงการส่งเสริมและรณรงค์สร้างจิตสำนึกในการรับผิดชอบต่อสังคม 

 การประชุมผู้ถือหุ้น

บริษัทฯ จัดให้มีการประชุมสามัญผู้ถือหุ้นประจำปี 1 ครั้ง ภายใน 4 เดือน
นับแต่วันสิ้นสุดรอบบัญชีของบริษัทฯ และอาจเรียกประชุมวิสามัญผู้ถือหุ้นเป็นกรณีไป
โดยที่ผ่านมาบริษัทฯได้มีการจัดประชุมผู้ถือหุ้นปี 2549 ในวันที่ 3 เมษายน 2550
และจัดส่งเอกสารให้แก่ผู้ถือหุ้น เพื่อประกอบการตัดสินใจในแต่ละวาระอย่างเพียงพอ
เพื่อให้ดำเนินการประชุมเป็นไปตามแนวทางการประชุมผู้ถือหุ้นที่ดีและตามที่กฎหมายกำหนดดังนี้

ก่อนวันประชุมสามัญ

บริษัทฯ ได้นำข้อมูลหนังสือเชิญประชุมฯ ที่มีรายละเอียดครบถ้วนเปิดเผยในเว็บไซต์ของบริษัทฯ
ก่อนล่วงหน้า 30 วัน และบริษัทฯ ยังมอบให้บริษัทศูนย์รับฝากหลักทรัพย์ (ประเทศไทย) จำกัด
ซึ่งเป็นนายทะเบียนหุ้นของบริษัทฯ เป็นผู้จัดส่งหนังสือเชิญประชุม โดยมีรายละเอียดวาระการประชุม
ความเห็นของคณะกรรมการบริษัทฯ รายงานการประชุมครั้งก่อน รายงานประจำปี
พร้อมเอกสารประกอบการประชุม เอกสารที่ใช้มอบฉันทะ และระบุวิธีการที่ชัดเจน
โดยจัดส่งให้แก่ผู้ถือหุ้นก่อนวันประชุมไม่น้อยกว่า 7 วัน
และได้ประกาศลงในหนังสือพิมพ์รายวันติดต่อกัน 3 วัน ก่อนวันประชุมไม่น้อยกว่า 3 วัน
เพื่อบอกกล่าวผู้ถือหุ้นล่วงหน้า ทั้งนี้บริษัทฯ เปิดโอกาสให้ผู้ถือหุ้นส่วนน้อยเสนอวาระการประชุม
การเสนอชื่อบุคคล เพื่อเข้าดำรงตำแหน่งกรรมการ
และส่งคำถามเป็นการล่วงหน้าก่อนวันประชุมในช่วงเดือนตุลาคม – ธันวาคม
และจะปฏิบัติสืบเนื่องไปทุกปี โดยผ่านเว็บไซต์ของบริษัทฯ (www.pranda.com) โดยในปี 2550
ไม่มีผู้ถือหุ้นท่านใด เสนอวาระการประชุมเข้ามาแต่อย่างใด

วันประชุมผู้ถือหุ้น

บริษัทฯ ได้กำหนดสถานที่ วันเวลาการประชุม ที่สะดวกในการเดินทางเข้ามาร่วมประชุม
พร้อมทั้งจัดเจ้าหน้าที่มาดูแลอำนวยความสะดวกให้แก่ผู้ถือหุ้นตั้งแต่การลงทะเบียน
ตลอดจนเข้าร่วมประชุม โดยสามารถลงทะเบียนเข้าร่วมประชุมล่วงหน้าก่อนเวลาประชุมอย่างน้อย
1 ชั่วโมง และต่อเนื่องจนกว่าการประชุมจะแล้วเสร็จ รวมถึงการจัดของที่ระลึก
และการเลี้ยงรับรองที่เหมาะสมแก่ผู้ถือหุ้นที่เข้าร่วมประชุม ในการประชุมผู้ถือหุ้นทุกครั้ง
ประธานกรรมการบริษัททำหน้าที่เป็นประธานที่ประชุม
และแจ้งผลการนับคะแนนเสียงในแต่ละวาระอย่างชัดเจน โดยใช้บัตรลงคะแนน
และในระหว่างประชุมจะเปิดโอกาสให้ผู้ถือหุ้นซักถาม
หรือแสดงความคิดเห็นในที่ประชุมอย่างเท่าเทียมกัน และได้ตอบคำถามและให้ข้อมูลต่าง ๆ
แก่ผู้ถือหุ้นอย่างครบถ้วน ในวันประชุมมีประธานกรรมการบริษัท กรรมการชุดย่อยต่างๆ
เข้าร่วมประชุม หลังจากสิ้นสุดการประชุมแล้ว บริษัทฯ ได้เชิญผู้ถือหุ้นเยี่ยมชมกิจการ
เพื่อให้เห็นถึงการดำเนินธุรกิจของบริษัท

หลังวันประชุมสามัญ

บริษัทฯ
ได้ส่งรายงานการประชุมผู้ถือหุ้นอย่างละเอียดให้ตลาดหลักทรัพย์แห่งประเทศไทยภายในเวลา 14
วัน พร้อมทั้งเผยแพร่รายงานการประชุมในเว็บไซต์ของบริษัทฯ
พร้อมทั้งรูปภาพในระหว่างการประชุมผู้ถือหุ้น

สำหรับการการประเมินคุณภาพการจัดประชุมผู้ถือหุ้นประจำปี (Annual General Meeting :
AGM) โดยสมาคมส่งเสริมผู้ลงทุนไทย สมาคมบริษัทจดทะเบียน
และสำนักงานคณะกรรมการกำกับหลักทรัพย์และตลาดหลักทรัพย์ ได้จัดโครงการประเมินดังกล่าว
ซึ่งได้แบ่งการประเมินออกเป็น 4 ส่วน คือ ก่อนวันประชุมผู้ถือหุ้น ระหว่างการจัดประชุมผู้ถือหุ้น
หลังการจัดประชุมผู้ถือหุ้น และคะแนนพิเศษ รวม 110 คะแนน
โดยมีบริษัทที่ได้รับการประเมินทั้งหมด 460 บริษัท ซึ่งผลการประเมินการจัดประชุมผู้ถือหุ้นประจำปี
2549 บริษัทฯ ได้รับคะแนน > 90 คะแนน จัดอยู่ในระดับ “ดีเยี่ยม”

หมวด 3 การเปิดเผยสารสนเทศและความโปร่งใส

 ความสัมพันธ์กับผู้ลงทุน

บริษัทฯ ให้ความสำคัญต่อการเปิดเผยสารสนเทศทั้งที่เกี่ยวกับการเงินและที่ไม่ใช่การเงิน
ตลอดจนข้อมูลสำคัญที่มีผลกระทบต่อราคาหลักทรัพย์และการตัดสินใจของผู้ถือหุ้น นักลงทุน
รวมทั้งผู้มีส่วนได้ส่วนเสียอื่น เช่นเจ้าหนี้ คู่ค้า ฯลฯ อย่างถูกต้องครบถ้วน เพียงพอ ทันเวลา
โปร่งใสและเท่าเทียมกัน โดยเผยแพร่ข้อมูลข่าวสารต่าง ๆ ดังกล่าวผ่านช่องทางและสื่อ
รวมทั้งการเผยแพร่ข้อมูลต่าง ๆ ของตลาดหลักทรัพย์ และเว็บไซต์ของบริษัทฯ
(www.pranda.com)

อีกทั้งบริษัทฯ ได้จัดตั้งหน่วยงานนักลงทุนสัมพันธ์ (Investor Relations) เพื่อทำหน้าที่สื่อสาร
ประชาสัมพันธ์ข้อมูลและข่าวสารกิจกรรมต่าง ๆ ที่เป็นประโยชน์ให้กับนักลงทุน ผู้ถือหุ้น นักวิเคราะห์
และประชาชนทั่วไป ทั้งนี้ผู้ลงทุนสามารถติดต่อหน่วยงานดังกล่าวได้ที่ e-mail address :
ir@pranda.co.th หรือ ติดต่อ คุณดุษิต จงสุทธนามณี โทรศัพท์หมายเลข 02-361-3311 ต่อ
515

นอกจากจากนี้ ผู้ถือหุ้น และ/หรือผู้ลงทุน ตลอดจนสาธารณชนทั่วไป
ยังสามารถทราบข้อมูลสารสนเทศของบริษัทฯ ผ่านช่องทางต่าง ๆ ดังต่อไปนี้

1.  ตลาดหลักทรัพย์แห่งประเทศไทย

1.1 แบบแสดงรายการข้อมูลประจำปี (แบบ 56-1)

1.2 งบการเงินของบริษัทฯ และรายงานประจำปี

  1.3 มติที่ประชุมผู้ถือหุ้น และข่าวสารสนเทศต่าง ๆ

2.  สำนักงานคณะกรรมการกำกับหลักทรัพย์และตลาดหลักทรัพย์

3.  กรมพัฒนาธุรกิจการค้า กระทรวงพาณิชย์

4.  เว็บไซต์ของบริษัท www.pranda.com

5.  สื่อมวลชน สื่อสิ่งพิมพ์ต่าง ๆ และสื่ออื่น ๆ โดยในปี 2550 ได้เผยแพร่ข่าวสารผ่านสื่อต่างๆ
    ดังนี้ ทางหนังสือพิมพ์รวม 3 ครั้ง ทางนิตยสาร 5 ครั้ง และทางโทรทัศน์และวิทยุ 12 ครั้ง

6.  การประชุมนักวิเคราะห์หลักทรัพย์ (Analyst Meeting) ในปี 2550 รวม 15 ครั้ง

7.  สารนักลงทุนสัมพันธ์ ทั้งภาคภาษาไทยและภาษาอังกฤษ
    เพื่อเผยแพร่ผลการดำเนินงานของบริษัทฯ ต่อนักวิเคราะห์การเงินและผู้สนใจในรูปของ
    electronic mailing
    เพื่อชี้แจงถึงผลการดำเนินงานและทิศทางในการบริหารงานในอนาคตของบริษัทฯ
    พร้อมตอบข้อซักถามในหัวข้อที่อยู่ในความสนใจของสาธารณะต่อการดำเนินงานของบริษัทฯ
    ผ่านเว็บไซต์ของบริษัทฯ ที่ได้ระบุไว้เบื้องต้น

กิจกรรมที่บริษัทฯ ได้พบปะนักลงทุน และนักวิเคราะห์ ทั้งในประเทศและต่างประเทศในปี 2550
มีดังนี้

 ร่วมกิจกรรมงานวันผู้ถือหุ้นไทย (Shareholders’ day)
จัดขึ้นโดยตลาดหลักทรัพย์แห่งประเทศไทย ในวันที่ 25-26 สิงหาคม 2550 ณ ศูนย์การค้า The
Esplanade ถนนรัชดาภิเษก
เพื่อเปิดโอกาสให้กับผู้ถือหุ้นรายย่อยได้ติดตามข่าวสารสำคัญล่าสุดของบริษัท
และได้ซักถามข้อสงสัยกับผู้บริหารโดยตรงเกี่ยวกับกิจการ

 ร่วมกิจกรรมงาน Thailand Focus 2007 จัดขึ้นโดยตลาดหลักทรัพย์แห่งประเทศไทย
ร่วมกับบริษัทหลักทรัพย์ ภัทร จำกัด (มหาชน) และบริษัท Merrill Lynch ในวันที่ 12-14
กันยายน 2550 ณ โรงแรม พลาซ่า แอทธินี กรุงเทพฯ
เพื่อให้ผู้ลงทุนและนักวิเคราะห์จากต่างประเทศทั่วโลกได้มีโอกาสรับฟังกลยุทธ์การดำเนินธุรกิจ
ทิศทางการดำเนินธุรกิจ และผลประกอบการของบริษัทฯ จากผู้บริหารระดับสูง

 ร่วมโครงการเยี่ยมชมบริษัทจดทะเบียนปี 2550 (Company Visit 2007)
จัดขึ้นโดยตลาดหลักทรัพย์แห่งประเทศไทย และสมาคมส่งเสริมผู้ลงทุนไทย ในวันที่ 11 ตุลาคม
2550 ณ บริษัท แพรนด้า จิวเวลรี่ จำกัด (มหาชน) สาขาโคราช และวันที่ 31 ตุลาคม 2550 ณ
บริษัท แพรนด้า จิวเวลรี่ จำกัด (มหาชน) ที่กรุงเทพฯ
เพื่อเปิดโอกาสให้ผู้ลงทุนได้รับทราบการบริหารงาน และการดำเนินกิจการของบริษัทฯ
รวมทั้งสร้างความสัมพันธ์อันดีระหว่างผู้บริหารบริษัทฯ กับผู้ลงทุน
เพื่อนำไปสู่การเป็นผู้ถือหุ้นหรือผู้ลงทุนในอนาคต

หมวด 4 การควบคุมและบริหารความเสี่ยง

 ระบบการควบคุมและการตรวจสอบภายใน

บริษัทฯ ให้ความสำคัญต่อระบบควบคุมภายในทั้งในระดับบริหาร และระดับปฏิบัติงานที่มีประสิทธิภาพ
จึงได้กำหนดขอบเขตหน้าที่และอำนาจการดำเนินการของผู้ปฏิบัติงานระดับผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทฯ ให้เกิดประโยชน์
มีระบบงบประมาณและการศึกษาความเป็นไปได้ของโครงการลงทุน (Feasibility study)
ก่อนตัดสินใจลงทุน และมีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม

เมื่อวันที่ 28 กุมภาพันธ์ 2551 คณะกรรมการบริษัทฯ
ได้ตอบแบบประเมินความเพียงพอของระบบการควบคุมภายในของบริษัทและบริษัทย่อย
โดยรายละเอียดของแบบประเมินประกอบด้วย 5 หัวข้อ คือ

1.องค์กรและสภาพแวดล้อม

2. การบริหารความเสี่ยง

3. การควบคุมการปฏิบัติงานของฝ่ายจัดการ

4. ระบบสารสนเทศและการสื่อสารข้อมูล

5. ระบบการติดตาม

 การบริหารความเสี่ยง

คณะกรรมการบริษัท ได้ให้ความสำคัญเกี่ยวกับการบริหารความเสี่ยง โดยคณะกรรมการบริษัท
มอบหมายให้คณะกรรมการการเงินและบริหารความเสี่ยง
ทำหน้าที่กำหนดขอบเขตและนโยบายในการบริหารความเสี่ยง
โดยมีการจัดประชุมร่วมกับคณะกรรมการบริหารเพื่อกำหนดและประเมินความเสี่ยงต่าง ๆ
ทั้งที่เกิดจากปัจจัยภายในและปัจจัยภายนอกของกิจการทุก 6 เดือนทั้งองค์กร โดยในเดือนมิถุนายน
และเดือนธันวาคม 2550
ได้มีการจัดทำรายงานผลการประเมินความเสี่ยงของแต่ละหน่วยงานทั้งบริษัทฯ
เพื่อกำหนดมาตราการป้องกันและจัดการความเสี่ยง
รวมทั้งกำหนดแนวทางในการบริหารและจัดการความเสี่ยงให้อยู่ในระดับที่ยอมรับได้
โดยได้กำหนดความเสี่ยงที่ผลกระทบต่อการดำเนินงานของบริษัท
เช่นความเสี่ยงด้านการขายและผลิต ความเสี่ยงด้านทรัพยากรบุคคล ความเสี่ยงด้านการเงิน
ความเสี่ยงด้านการวางแผนและข้อมูลสารสนเทศ และความเสี่ยงด้านการเปิดการค้าเสรี

หมวด 5 จรรยาบรรณ

 จรรยาบรรณ

บริษัทฯ ได้กำหนด “หลักปฏิบัติความรับผิดชอบของผู้บริหารและพนักงานของบริษัท”
ไว้เป็นลายลักษณ์อักษร เมื่อวันที่ 22 ธันวาคม 2543
ซึ่งเป็นส่วนหนึ่งของนโยบายการกำกับดูแลกิจการ
เพื่อเป็นแนวทางและข้อพึงปฏิบัติที่ดีให้กรรมการบริษัทกรรมการบริหาร และผู้บริหาร
ตลอดจนพนักงานทุกคนของบริษัทฯ ถือปฏิบัติอย่างเคร่งครัด
โดยมีหลักการพื้นฐานในการดำเนินธุรกิจโดยยึดหลักประสิทธิภาพและประสิทธิผล
ความโปร่งใสและยึดมั่นในความรับผิดชอบต่อผู้มีส่วนได้เสีย
รวมทั้งการสร้างผลตอบแทนที่เหมาะสมแก่ผู้ลงทุน และการสร้างความก้าวหน้า การเติบโตที่มั่นคง
อีกทั้งจัดให้มีการติดตามหลักปฏิบัติดังกล่าวเป็นประจำ ทั้งนี้จรรยาบรรณของบริษัทฯ
มีเนื้อหาครอบคลุมในเรื่องดังต่อไปนี้

1.  ความรับผิดชอบของผู้บริหารต่อผู้ถือหุ้น

2.  ความรับผิดชอบของผู้บริหารต่อลูกค้า

3.  ความรับผิดชอบของผู้บริหารต่อพนักงาน

4.  ความรับผิดชอบของผู้บริหารต่อคู่ค้าและเจ้าหนี้

5.  ความรับผิดชอบของผู้บริหารต่อการแข่งขันทางการค้า

6.  ความรับผิดชอบของผู้บริหารต่อสังคมส่วนรวม

7.  ความรับผิดชอบของพนักงานต่อบริษัทฯ

 การดูแลเรื่องการใช้ข้อมูลภายใน และการซื้อขายหลักทรัพย์

บริษัทฯ กำหนดนโยบายการดูแลเรื่องการใช้ข้อมูลภายใน และการซื้อขายหลักทรัพย์
ไว้ในคู่มือหลักการกำกับกิจการที่ดี อยู่ในหมวดจรรยาบรรณ หัวข้อ การใช้ข้อมูลภายใน
และการซื้อขายหลักทรัพย์ของบริษัท ดังนี้

การใช้ข้อมูลภายใน

 คณะกรรมการบริษัท คณะอนุกรรมการ ผู้บริหาร และพนักงานทุกระดับพึงรักษาข้อมูลภายใน
และเอกสารที่ไม่สามารถเปิดเผยต่อบุคคลภายนอก อันไปสู่การแสวงหาประโยชน์เพื่อตนเองหรือผู้อื่น

 ไม่นำข้อมูลความลับของบริษัทฯ เช่น ข้อมูลที่เกี่ยวข้องกับคู่สัญญา เปิดเผยให้บุคคลอื่น
เว้นแต่จะได้รับอนุญาตจากบริษัทฯ และคู่สัญญา

 ผู้บังคับบัญชาในลำดับขั้นต่าง ๆ มีความรับผิดชอบที่จะต้องควบคุมไม่ให้มีการรั่วไหลของข้อมูล
และข่าวสารที่สำคัญของบริษัทฯ เผยแพร่ก่อนการเผยแพร่อย่างเป็นทางการ
ถ้ามีการกระทำฝ่าฝืนจะพิจารณามาตรการทางวินัย ตามระเบียบของบริษัทฯ

การซื้อและขายหลักทรัพย์

 คณะกรรมการบริษัท และผู้บริหาร มีหน้าที่ต้องรายงานการถือครองหลักทรัพย์
ต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 59
แห่งพระราชบัญญัติหลักทรัพย์และตลาดหลักทรัพย์ พ.ศ. 2535
พร้อมทั้งจัดส่งรายงานต่อคณะกรรมการบริษัททุกครั้งที่มีการซื้อหรือขายหลักทรัพย์

 บุคลากรทุกระดับของบริษัทฯ และครอบครัว ห้ามทำการซื้อขายหุ้น หรือชักชวนให้บุคคลอื่นซื้อ ขาย
เสนอซื้อ หรือเสนอขายหุ้นของบริษัทฯ ไม่ว่าด้วยตนเองหรือผ่านนายหน้า
ในขณะที่ยังครอบครองข้อมูลที่ยังไม่เปิดเผยต่อสาธารณชน ถ้าฝ่าฝืนจะถูกลงโทษทางวินัย
และ/หรือกฏหมายแล้วแต่กรณี

 รายการที่เกี่ยวข้องกัน

บริษัทฯ และบริษัทย่อย ยึดถือนโยบายที่จะดำเนินการให้รายการระหว่างกัน
เป็นไปตามลักษณะธุรกิจการค้าปกติทั่วไป และเป็นประโยชน์สูงสุดต่อบริษัทฯ
โดยมีคณะกรรมการตรวจสอบ หรือผู้สอบบัญชีของบริษัทฯ
จะเป็นผู้พิจารณาตรวจสอบถึงความเหมาะสมของราคา และความสมเหตุสมผลของการทำรายการ
ส่วนคณะกรรมการบริษัทจะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ฯ
ข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
รวมถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการที่เกี่ยวโยงกันการได้มาหรือจำหน่ายทรัพย์สินที่สำคัญของบริษัทฯตามมาตรฐานบัญชีที่กำหนดโดยสภาวิชาชีพบัญชี

 ความขัดแย้งของผลประโยชน์

เพื่อป้องกันความขัดแย้งทางผลประโยชน์ คณะกรรมการบริษัทฯ
ได้ดูแลอย่างรอบคอบเมื่อเกิดรายการที่อาจมีความขัดแย้งทางผลประโยชน์
โดยกำหนดนโยบายและขั้นตอนการอนุมัติรายการที่เกี่ยวโยงกัน
ตลอดจนมีการเปิดเผยข้อมูลอย่างครบถ้วน
รวมทั้งกำหนดนโยบายและวิธีการดูแลไม่ให้ผู้บริหารและผู้เกี่ยวข้องนำข้อมูลภายในของบริษัทฯ
ไปใช้เพื่อประโยชน์ส่วนตนดังนี้

-   กรณีรายการที่อาจมีความขัดแย้งทางผลประโยชน์ รายการที่เกี่ยวโยงกัน
    หรือรายการระหว่างกัน
    จะส่งเรื่องให้คณะกรรมการตรวจสอบให้ความเห็นตามหลักเกณฑ์ของตลาดหลักทรัพย์แห่งประเทศไทย
    สำนักงานคณะกรรมการกำกับหลักทรัพย์และตลาดหลักทรัพย์ ก่อนนำเสนอกรรมการบริษัทอนุมัติ

-   บริษัทฯ มีการกำหนดว่ารายการใดที่กรรมการ ผู้บริหาร
    หรือบุคคลที่เกี่ยวข้องกันมีผลประโยชน์ในการทำรายการกับบริษัทฯ
    ต้องรายงานการมีส่วนได้ส่วนเสียเกี่ยวกับเรื่องที่จะพิจารณา และห้ามกรรมการ
    ผู้บริหารที่เกี่ยวข้องเข้าร่วมประชุมในช่วงการพิจารณานั้น ๆ

-   เปิดเผยข้อมูลการทำรายการที่อาจมีความขัดแย้งทางผลประโยชน์ หรือรายการที่เกี่ยวโยงกัน
    หรือรายการระหว่างกันเป็นไปตามหลักเกณฑ์ที่ทางการกำหนด

-   กำหนดให้มีการเปิดเผยข้อมูลความเกี่ยวพันทางธุรกิจ
    หรือกิจการที่มีผลประโยชน์เกี่ยวข้องกับกรรมการและผู้บริหารระดับสูงทุก 3 เดือน
    เพื่อเป็นข้อมูลในการควบคุมดูแลรายการที่อาจมีความขัดแย้งทางผลประโยชน์
    และเป็นฐานรายชื่อในการเปิดเผยรายการธุรกิจกับกิจการที่เกี่ยวข้องกันในหมายเหตุประกอบงบการเงิน

 บุคลากร

จำนวนพนักงาน ณ วันที่ 31 ธันวาคม 2550 บริษัทฯ และบริษัทย่อยมีพนักงานทั้งหมด 4,388 คน
ซึ่งเป็นกำลังสำคัญที่ทำให้บริษัทฯ มีรายได้กว่า 4,300 ล้านบาท ที่มีอัตราการเติบโตจากปีก่อนถึง
6.96% ซึ่งสะท้อนถึงความเป็นบุคลากรที่มีความรู้ ความชำนาญ และเป็นกำลังสำคัญ
ที่จะทำให้บริษัทเจริญเติบโตไปสู่ “ผู้ผลิตสินค้าจำนวนมากชิ้นระดับโลกให้กับตราสินค้าชั้นนำ”
ที่มีคุณภาพของสินค้า

จำนวนบุคลากร

หน่วย : คน

+---------------------------+--------------------+---------------------+
| กลุ่มบริษัท                   | ณ วันที่ 31 ธ.ค. 2550 | ณ วันที่ 31 ธ.ค. 2549  |
+---------------------------+--------------------+---------------------+
| บมจ.แพรนด้า จิวเวลรี่         | 3,034              | 2,905               |
+---------------------------+--------------------+---------------------+
| บริษัทย่อย                   | 1,354              | 1,342               |
+---------------------------+--------------------+---------------------+
| รวมทั้งสิ้น                   | 4,388              | 4,247               |
+---------------------------+--------------------+---------------------+

ค่าตอบแทนพนักงาน

หน่วย : ล้านบาท

  --------------------------- --------------------- ---------------------
  ค่าตอบแทน                    ปี 2550                ปี 2549

  เงินเดือน / โบนัส รวม          803                   765
  --------------------------- --------------------- ---------------------

• กองทุนสำรองเลี้ยงชีพ

ในปี 2549 บริษัทฯ และพนักงานบริษัทฯ
ได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ พ.ศ. 2530
โดยบริษัทฯ และพนักงานจะจ่ายสมทบกองทุนดังกล่าวเป็นรายเดือนในอัตราร้อยละ 3 ของเงินเดือน
กองทุนสำรองเลี้ยงชีพนี้บริหารโดย ธนาคารทหารไทย จำกัด (มหาชน)
และจะถูกจ่ายให้แก่พนักงานในกรณีที่ออกจากงานตามระเบียบว่าด้วยกองทุนของ บริษัทฯ
ในระหว่างปี 2550 บริษัทฯ ได้จ่ายเงินสมทบกองทุนเป็นจำนวนเงิน 6.7 ล้านบาท

• นโยบายในการพัฒนาบุคลากรของบริษัท

บริษัทฯ เห็นถึงความสำคัญของบุคลากร ซึ่งถือเป็นปัจจัยที่จะชี้วัดความสำเร็จในการดำเนินธุรกิจ
จึงจัดให้มีการพัฒนาความรู้ ความสามารถเพื่อให้เกิดทักษะ
ความชำนาญในงานควบคู่กับการสร้างแรงจูงใจ
สภาพแวดล้อมในการทำงานและสภาพความเป็นอยู่ที่ดีให้กับพนักงาน
ซึ่งจะเป็นปัจจัยที่จะเสริมสร้างศักยภาพ ในการทำงาน และคุณภาพชีวิตควบคู่กัน

บริษัทฯ ได้วางรากฐานที่เอื้อต่อการเจริญเติบโตอย่างยั่งยืนในทิศทางของวิสัยทัศน์ที่กำหนดไว้
บนพื้นฐานของการมีส่วนร่วมของพนักงาน โดยการปลูกฝังค่านิยมองค์กร หรือแก่นแท้ 3 ประการ คือ
1)การทำงานเป็นทีม 2)การพัฒนาอย่างไม่หยุดยั้ง 3)ผู้มีผลประโยชน์ร่วมกันเป็นศูนย์กลาง
ให้กลายเป็นวัฒนธรรมองค์กรจะถูกถ่ายทอดเป็นความสามารถหลัก
เพื่อสามารถใช้ประเมินกับพนักงานทุกระดับ และนำผลมาพัฒนาพนักงานอย่างมีประสิทธิภาพต่อไป

ดังนั้นการพัฒนาบุคลากร จึงถือเป็นบทบาทและหน้าที่ของบริษัทที่ให้ความสำคัญมาโดยตลอด
และเพื่อให้กิจกรรมดังกล่าวเป็นส่วนส่งเสริม
สนับสนุนต่อความสำเร็จของบริษัทอย่างเป็นระบบและยั่งยืน
บริษัทจึงได้กำหนดนโยบายในการพัฒนาบุคลากร ดังนี้

1.  พัฒนาวัฒนธรรมในองค์กร เน้นการมีส่วนร่วมในกิจกรรมระหว่างผู้บริหารและพนักงาน
    เพื่อถ่ายทอด แลกเปลี่ยนความรู้ในเชิงวิชาการ แนวคิดการบริหาร
    คุณค่าที่องค์กรยึดถือให้สอดคล้องกับวิสัยทัศน์ขององค์กร
    อันเป็นรากฐานสำคัญในการต่อยอดวัฒนธรรมองค์กรให้แข็งแรงและยั่งยืนต่อไป

2.  พัฒนาทักษะและความสามารถของบุคลากรในทุกระดับให้สอดคล้องกับกลยุทธ์การดำเนินธุรกิจ
    เพื่อสนับสนุนการพัฒนาบุคลากรอย่างต่อเนื่อง โดยยึดหลักด้านทักษะทั่วไป การบริหารจัดการ
    เทคนิควิชาชีพ และความสามารถที่จำเป็นต่อการปฏิบัติงานในแต่ละตำแหน่ง ( Competency
    ) เพื่อรองรับการปรับตัวของธุรกิจได้อย่างทันท่วงที

3.  การปรับปรุงระบบงานบุคคล ให้ชัดเจน ทันสมัย มีประสิทธิภาพ
    และสอดคล้องกับสภาพแวดล้อมทางธุรกิจ
    เนื่องจากสภาพแวดล้อมทางธุรกิจและภาวะตลาดแรงงานมีการเปลี่ยนแปลงอยู่ตลอดเวลา
    บริษัทจึงต้องทบทวนและปรับปรุงระบบงานบุคคล รวมทั้งระเบียบหลักเกณฑ์ต่างๆ
    โดยเฉพาะในเรื่องเกี่ยวกับค่าตอบแทน สวัสดิการ ผลประโยชน์
    และความก้าวหน้าของพนักงาน เพื่อสร้างแรงจูงใจในการทำงาน
    และรักษาคนคุณภาพให้อยู่กับองค์กรนานที่สุด

4.  สร้างหลักประกันด้านความปลอดภัย
    สุขภาพอนามัยในการทำงานและกำหนดให้มีการให้คำปรึกษาแก่พนักงาน ด้านอาชีพ
    การดำเนินชีวิต การปรับตัวให้เข้ากับองค์กรและสังคม
    และปัจจุบันบริษัทฯได้ดำเนินการพัฒนาส่งเสริม
    และขอการรับรองให้บริษัทฯเป็นสถานประกอบการตามมาตราฐานแรงงานไทย มรท.
    8001-2546 ( Thai Labor Standard )

5.  การร่วมมือกับองค์กรหน่วยงานของรัฐ สถาบันการศึกษาและองค์กรภายนอก
    ในโครงการเกี่ยวเนื่องกับการฝึกอบรมและพัฒนา เช่น การให้เข้าศึกษาดูงาน
    การรับนักศึกษาเข้าฝึกงาน เพื่อการเผยแพร่ความรู้ออกสู่สังคมภายนอก
    ตลอดจนการร่วมมือกับกรมอาชีวะฯในการรับนักศึกษาทวิภาคี
    เข้ามาศึกษาในระดับปวช.โดยได้ดำเนินการสอนด้วยบุคลากรของบริษัททั้งภาคปฏิบัติ
    และภาคทฤษฎีเป็นระยะเวลา 3 ปี

6.  การจัดสวัสดิการที่เป็นหลักประกันความมั่นคงในอนาคต เช่น กองทุนสำรองเลี้ยงชีพ
    ควบคู่สวัสดิการอื่น ๆ เช่น การจัดให้มีห้องสมุด ห้องพยาบาล ห้องออกกำลังกาย
    ศูนย์รับเลี้ยงลูกพนักงาน ตลอดจนการส่งเสริมกิจกรรมการสร้างสัมพันธ์ที่ดี เช่น
    กิจกรรมกีฬาสีและงานรื่นเริงประจำปี
    นอกจากนี้ยังมีโครงการฝึกการบริหารร่างกายควบคู่กับกับการบริหารอารมณ์ และจิตใจควบคู่กัน
    ตามหลักการบริหารร่างกายแบบเกษมสุข

7.  โอกาสก้าวหน้าในอาชีพการงาน
    บริษัทต้องการให้พนักงานได้เติบโตก้าวหน้าในอาชีพการงานไปพร้อมกับการเติบโตของบริษัท
    ดังนั้นในหลักการกำกับดูแลกิจการที่ดี จึงกำหนดเป็นนโยบายไว้อย่างชัดเจนว่า
    เมื่อบริษัทมีตำแหน่งงานว่าง
    จะให้โอกาสและพิจารณาคัดเลือกพนักงานให้ดำรงตำแหน่งว่างเสียก่อน
    หากไม่สามารถสรรหาพนักงานภายในได้ จึงจะดำเนินการสรรหาและจ้างบุคคลภายนอก